text: 2 Vinye lɔlɔ̃awo, mele nu siawo ŋlɔm ɖo ɖe mi, ale be miagawɔ nu vɔ̃ o. Gake ne edzɔ be ame aɖe wɔ nu vɔ̃ la, kpeɖeŋutɔ* le mía si le Fofo la gbɔ, si nye Yesu Kristo,+ dzɔdzɔetɔ la.+2 Eye eyae nye avulévɔsa+ ɖe míafe nu vɔ̃wo ta,+ gake menye ɖe mía tɔ ɖeɖe ko ta o, ke ɖe xexe blibo la hã tɔ ta.+3 Eye ne míeyi edzi wɔa efe sewo dzi la, ekema kakaɖedzi le mía si be míenyae vavã.4 Ame si gblɔna be, “Medze sii,” evɔ meléa efe seawo me ɖe asi o la, aʋatsokala wònye, eye nyatefe la mele eme o.5 Ke ame sia ame si léa efe nya la me ɖe asi la, Mawu fe lɔlɔ̃ de blibo le eya amea me vavã.+ Esia me míenyana le be míewɔ ɖeka kplii.+6 Ame si gblɔna be yewɔ ɖeka kplii la, ele nɛ be wòayi edzi azɔ abe ale si eya amea zɔe ene.+7 Lɔlɔ̃tɔwo, menye se yeye ŋlɔm mele ɖo ɖe mi o, ke boŋ se xoxo si le mia si tso gɔmedzedzea me ke lae.+ Se xoxo siae nye nya si miese la.8 Ke hã, megale se yeye ŋlɔm na mi, si dzi eya kple miawo miezɔna ɖo hã nyatefe, elabena viviti la nu le yiyim, eye kekeli vavãtɔ la le keklẽm xoxo.+9 Ame si gblɔna be yele kekeli la me, evɔ wòléa fu nɔvia la,+ egakpɔtɔ le viviti la me.+10 Ame si lɔ̃a nɔvia la yia edzi nɔa kekeli la me,+ eye naneke manye nuɖianu nɛ o.11 Ke ame si léa fu nɔvia la le viviti me, eye wòle viviti me zɔm,+ eye menya afi si yim wòle o,+ elabena viviti la gbã ŋku nɛ.12 Mi vinye lɔlɔ̃awo, mele eŋlɔm na mi, elabena wotsɔ miafe nu vɔ̃wo ke mi le efe ŋkɔ la ta.+13 Mi fofowo, mele eŋlɔm na mi, elabena mieva nya ame si li tso gɔmedzedzea me ke la. Mi ɖekakpuiwo, mele eŋlɔm na mi, elabena mieɖu vɔ̃ɖitɔ la dzi.+ Mi vinye suewo, mele eŋlɔm na mi, elabena mieva nya Fofo la.+14 Mi fofowo, mele eŋlɔm na mi, elabena mieva nya ame si li tso gɔmedzedzea me ke la. Mi ɖekakpuiwo, mele eŋlɔm na mi, elabena ŋusẽ le mia ŋu,+ Mawu fe nya la le mia me,+ eye mieɖu vɔ̃ɖitɔ la dzi.+15 Migalɔ̃ xexea alo nu siwo le xexea me la o.+ Ne ame aɖe lɔ̃a xexea la, Fofo la fe lɔlɔ̃ mele eme o;+16 elabena nu sia nu si le xexea me—ŋutilã fe nudzodzro+ kple ŋkuwo fe nudzodzro+ kple ame fe nunɔamesiwo fiafia adegbefofotɔe—la metso Fofo la gbɔ o, ke boŋ xexea me wotso.17 Azɔ hã, xexea kple efe nudzodzrowo nu va yina,+ ke ame si wɔa Mawu fe lɔlɔ̃nu la nɔa anyi yi ɖe mavɔmavɔ me.+18 Vinye suewo, gafofo mamlɛtɔ lae nye esia, eye abe ale si miesee be Kristo fe futɔ la gbɔna ene la,+ Kristo fe futɔ geɖewo do fifia gɔ̃ hã xoxo,+ eye esia mee míenyae le be gafofo mamlɛtɔ lae nye esia.19 Mía domee wodo go tso, gake womele abe míawo ene o;*+ elabena ne ɖe wole abe míawo ene la, anye ne woanɔ mía gbɔ ɖaa. Ke boŋ wodo, ale be wòadze nyuie be menye wo katãe le abe míawo ene o.+20 Kɔkɔetɔ la si ami na mi,+ eye sidzedze su mi katã si.21 Menye esi mienya nyatefe la o tae mele nya siawo ŋlɔm ɖo ɖe mi o,+ ke boŋ esi mienyae, eye esi alakpa aɖeke metso nyatefe la me o tae.+22 Ame si gbe be menye Yesue nye Kristo la o la, menye eyae nye aʋatsokala oa?+ Ame si gbe nu le Fofo la kple Vi la gbɔ la, ame siae nye Kristo fe futɔ la.+23 Ame sia ame si gbea nu le Vi la gbɔ la, Fofo la hã mele esi o.+ Gake ame si ʋua Vi la me la,+ Fofo la hã le esi.+24 Ke miawo la, mina nu si miese tso gɔmedzedzea me la nakpɔtɔ anɔ mia me.+ Ne nu si miese tso gɔmedzedzea me la kpɔtɔ le mia me la, ekema miawɔ ɖeka kple Vi la kpakple Fofo la.25 Eye nu si ŋugbe eya ŋutɔ do na mí lae nye agbe mavɔ.+26 Mele nya siawo ŋlɔm na mi ku ɖe ame siwo le didim be yewoaflu mi la ŋu.27 Ke le miawo ya gome la, ami si wosi+ na mi la kpɔtɔ le mia me, eye mehiã be ame aɖeke naganɔ nu fiam mi o; ke boŋ amisisiname si tso egbɔ la le nuwo katã fiam mi,+ eye wònye nyatefe ke menye aʋatso o. Ale si tututu wòfia mii la, miyi edzi miawɔ ɖeka kplii.+28 Eya ta vinye lɔlɔ̃awo, miyi edzi miawɔ ɖeka kplii, ale be ne wova ɖee fia la, dzi naɖo mía fo míafo nu,+ eye míagatrɔ ɖa le egbɔ kple ŋukpe le efe anyinɔɣi la o.29 Ne mienya be dzɔdzɔetɔe wònye la, ekema mienyae hã be ame sia ame si wɔa nu dzɔdzɔe la, eya mee wodzii tso.+


c: text/html

text:
Nusiwo Naa Afɔku Nɔa Dɔwɔfewo
Nusiwo Naa Afɔku Nɔa Dɔwɔfewo
“Amewo kuna le dɔwɔfewo wu le lɔrifɔkuwo me.” Tanya siae Dɔwɔfe fe Dedienɔnɔ, si nye dedienɔnɔgbɔkpɔha aɖe si le New South Wales, Australia, ŋlɔ gbadzaa ɖe nyatakagbalẽvi aɖe si wòma na amewo dzi.
NYATEƑEE, afɔku siwo me amewo kuna le la nye kuxia fe akpa aɖe ko. Ame miliɔn geɖe xɔa abi vevie le wofe dɔwɔfewo fe sia fe, wo dometɔ aɖewo zua nuwɔametɔwo gɔ̃ hã. Ame bubu geɖe hã kua kukpo le dɔwɔwɔ le afisiwo wozãa nusiwo me afɔku le alo le dzimaɖitsitsi le dɔwɔfe ta.
Esi amewo kuna eye amewo xɔa abi vevie le adzɔnuwɔfe kple asitsafe ɖesiaɖe kloe ta la, esɔ be woabia be: Ðe nèle dedie ŋutɔŋutɔ le wò dɔwɔfea? Nɔnɔme kawoe le afima si ate ŋu ade wò lãmesẽ kple agbe afɔku me?
Afisiwo Woyɔa Ʋu ɖe Ame Nu Le
Woyɔa ʋu ɖe dɔwɔlawo nu vevie zi geɖe be woawɔ dɔ geɖe. Japangbe me nya karoshi—si fia “dɔwɔwɔ akpa me ku”—dze zi gbãtɔ le tefeɖogabiabia siwo fometɔwo tsɔ ɖe dɔtɔwo ŋu me. Le numekuku aɖe si wowɔ fe aɖewo va yi me la, Japan ɔfisdɔwɔla 40 le alafa me vɔ̃na be dɔwɔwɔ akpa ate ŋu awu yewo. Senyala aɖe si kpɔa tefeɖoga xɔxɔ ŋu nyawo koŋ gbɔ bu akɔnta be “ame 30,000 ya teti kuna le Japan fe sia fe le dɔwɔwɔ akpa ta.”
Japan kpovitɔwo gblɔ be anye dɔwɔwɔ me kuxiwo koŋ gbɔe wòtso be fe 50 va ɖo 59 xɔla siwo wua wo ɖokui fe xexlẽme le dzidzim ɖe edzi ɖo. Agbalẽ si nye The Violence-Prone Workplace gblɔ be, ʋɔnudrɔ̃fe aɖe bu fɔ dɔtɔ aɖe be egbɔe wòtso be dɔwɔla aɖe si dɔwɔnyawo wu tsɔtsɔ na la wu eɖokui.
Australiatɔwo fe nyadzɔdzɔgbalẽ si nye The Canberra Times gblɔ be ‘Amerikatɔwo gbɔ Japantɔwo ŋu le gafofo geɖe zazã ɖe dɔ ŋu me le xexeame katã.’ Eyata nyadzɔdzɔ siwo woɖoa tanya na abe “Dɔwɔwɔ Gafofo Geɖe le Amewo Wum” ene la foa nu tsoa alesi ʋudɔwɔlawo, dɔnɔkɔʋukulawo, yameʋukulawo, xɔtudɔwɔlawo, kple zãdɔwɔla siwo ŋu ɖeɖi tena vevie la kunae le dɔwɔfewo ŋu.
Ne dɔtɔwo gbugbɔ wofe dɔwɔɖoɖowo le wɔwɔm eye wole dɔwɔlawo dzi ɖem kpɔtɔ kple susu be viɖe geɖe nasu yewo si la, woziaa dɔwɔlawo dzi vevie be woawɔ dɔ geɖe. British Medical Journal ka nya ta be dɔwɔlawo dzi ɖeɖe kpɔtɔ gblẽa nu le dɔwɔlawo ŋu vevie.
Ŋutasẽnuwɔwɔ le Dɔwɔfewo
Dɔwɔla siwo wozã gbɔ eme eye nu te ɖe wo dzi la hã dea wo nɔewo afɔku me. Numekuku aɖe si Britaintɔwo wɔ ɖee fia be le ɔfisdɔwɔlageɖe gome la, dɔwɔhatiwo fe nyahehe le wo nɔewo dome xɔa wofe dɔwɔŋkekewo me ŋutɔ eye zi geɖe la, masɔmasɔ siawo va hea ŋutasẽnuwɔwɔ ɖe wo nɔewo ŋu vɛ.
Business Week magazine gblɔ be: “Wowua Amerika dɔwɔla siwo ade 15 le dɔwɔfe kwasiɖa sia kwasiɖa.” Harvard Business Review gblɔ be: “Dɔnunɔla aɖeke media dɔwɔfe fe ŋutasẽnuwɔwɔ ŋu nyawo sese o. Ke hã nyaa kpɔtɔ li be dɔwɔla alafa geɖe foa wo tɔwo alo wua wo gɔ̃ hã fe sia fe.”
Le go bubu me la, asisiwoe sẽa ŋuta le dɔwɔlawo ŋu. Autraliatɔwo fe hlɔ̃nuwɔwɔwo ŋuti nyatakaka gblɔ be ɖɔkta aɖewo vɔ̃na na nuvlowɔwɔ ale gbegbe be wokplɔa ame ɖe wo ɖokui ŋu ne woyina amewo gbɔ le afeme. Dɔwɔla bubu siwo ɖoa afɔku mee nye kpovitɔwo kple nufialawo.
Dɔwɔfe fe ŋutasẽnuwɔwɔ bubu fomevi enye seselelãme ŋutasẽnuwɔwɔ, si Dukɔwo Dome Dɔwɔlawo fe Habɔbɔ buna be enye ŋutasẽnuwɔwɔ ɖe ame ŋu le susu me. Efomevi si bɔ wue nye ŋkukeklẽ do ame.
Nufialagã Robert L. Veninga si le Minnesota Yunivɛsiti, U.S.A., ka nya ta be “nuteɖeamedzi kple eŋu dɔlélewo dzea dɔwɔlawo dzi le xexeame fe afisiafi kloe.” Egblɔ be “nusi gbɔ koŋ kuxia tsona, abe alesi fe 1993 Xexeame Dɔwɔlawo Ŋuti Nyatakaka si Dukɔ Ƒofuawo fe Dukɔwo Dome Dɔwɔlawo fe Habɔbɔ ta ɖee fia ene la, enye nuteɖeamedzi si tsoa vevemaseɖeamenu, nuwo fe tɔtrɔ kabakaba, kple anyrawɔwɔ le ame ŋu si yia edzi zi geɖe le dɔwɔfewo.”
Eyata biabiae enye be, Nukae dɔtɔwo kple dɔwɔlawo ate ŋu awɔ be dɔwɔfea nanɔ dedie wu? Míadzro esia me le nyati si kplɔe ɖo me.

robotstxt: allowed

filter: keep


text:
Ebola dɔlele
Ebola dɔlele nye dɔlele vɔɖi aɖe si le na amegbetɔ kple laãwo sia. Dɔlele sia le na ame to ebola dɔlekui me. Dzesiwo dze na egɔme le ŋkeke evelia se ɖe kɔsiɖa etɔlia me, ne nye be dɔlekui sia le wo. Dzesi aɖewoe nye feva, veto me fe fɔflɔ, lameka vea me kple taduame. Nuɖeɖe, asraɖɔ kple afɔdzi dede trololo kplɔ na esia wo ɖo. Kpeɖe esia wo ŋue nye ame fe ayikuwo kple dzitodzito fe dɔwɔna didina. Le gafofo sia me la ʋu ateŋu adze dza le ame fe lame alo ŋuti.
Wo ate ŋu axɔ dɔlele sia to ame ŋutsi kakã alo ŋutsi tsi tso lãa si dɔlelea le. Wo mekpɔ ŋlɔ naneke kuɖee dɔlele sia fe kaka to yaa me o. Wo xɔese be agutɔ siwo ɖuna atikutsetse tsɔ na eye mana dɔlele sia fe dɔlekui gake me le na woŋutɔ o. Ne nye be amegbetɔ aɖe le dɔ si la, ateŋu ale ame bubuwo hã. Ŋutsu siwo yɔ dɔ sia na la, ateŋu amae na amebubuwo to gbɔdɔdɔ me abe dziŋu eve ene.


text:
SƆHƐWO BIANA BE
Ðe Amedzudzu Nye Nu Gbegblẽ Nenema Gbegbea?
“Mese amedzudzu ale gbegbe be megaɖea fu aɖeke nam o. Eva ma to nam.”—Christopher, exɔ fe 17.
“Esi menye ɖevi la, medzua ame ŋutɔ. Ele bɔbɔe ŋutɔ be ame nazu amedzula, gake asiɖeɖe le nɔnɔme sia ŋu ya mele bɔbɔe o.”—Rebecca, exɔ fe 19.
Dodokpɔ
Aleke nèsena le ɖokuiwò me ne èse amewo le ame dzum?
Meɖea fu nam kura o, ema to nam.
Eɖea fu nam vie ya—gake ɖeko mexɔnɛ nenema.
Eɖea fu nam ŋutɔ—nye dzi mate ŋu alɔ̃ nu sia gbeɖe o.
-
Ðe nèdzua amea?
Gbeɖe
Ɣeaɖewoɣi
Ale gbegbe
-
Aleke nèbua nya veamewo gbɔgblɔe?
Nu tsɛ
Ŋkubiãnya
-
Nu si ta wòle vevie
Ðe nèbua amedzudzu be enye ŋkubiãnya? Ðewohĩ àgblɔ be: ‘Menye nenema gbegbe o. Agbemenya sesẽwo li wu esia siwo ŋu wòle be míatsi dzi ɖo. Gawu la, ame sia ame dzua ame!’ Nyatefeea?
Togbɔ be ate ŋu asesẽ na wò be nàxɔe se hã la, ame geɖewo li siwo melɔ̃a amedzudzu o. Eye wonya nanewo tso nuwɔna sia ŋu siwo ame bubuwo ya menya o. Le kpɔɖeŋu me:
Amedzudzu ɖea ha ame si tɔgbi nènye. Wò nyagbɔgblɔwo ɖea ame si tututu nènye le ememe la fiana. Eya ta ne ègblɔa nya veamewo na amewo la, aɖee fia be mètsɔa ɖeke le amewo fe seselelãmewo me o. Nenema tututue nèlea?
Biblia gblɔ be: “Nu siwo doa go tso nu me la tsoa dzi la me.”—Mateo 15:18.
Amedzudzu ate ŋu ana be amewo mabu susu nyui ɖe ŋuwò o. Agbalẽ aɖe gblɔ be: “Ale si míefoa nui la kpɔa ŋusẽ ɖe ame siwo míadze xɔlɔ̃e, bubu si tɔgbi míafe fometɔwo kple dɔwɔhatiwo ade mía ŋu, ale si mí kple ame bubuwo dome anɔ, ale si amewo abu míafe nyawoe, míafe dɔkpɔkpɔ alo dodoɖeŋgɔ le dɔ me kple ale si ame manyamanyawo awɔ nu ɖe mía ŋui la dzi.” (Cuss Control) Egagblɔ be: “Bia ɖokuiwò be, ɖe wòate ŋu adzɔ be ye kple amewo dome nava nɔ nyuie wu nenye be yemedzua ame o mahã.”
Biblia gblɔ be: “Miɖe . . . nya veame ɖe sia ɖe fomevi ɖa.”—Efesotɔwo 4:31.
Amedzudzu mana amewo nabu wò be wò nu me bi abe ale si wò ŋutɔ nàsusui ene o. Agbalẽnyalagã Alex Packer gblɔ le efe agbalẽ aɖe me be: “Ame siwo dzua ame ɣesiaɣi la fe nu ɖe wòtia ame.” (How Rude!) Egblɔ kpee be nya veamewo gbɔgblɔ menana be “nunya, sidzedze, nugɔmesese kple veveseɖeamenu dzena le ame fe nyawo me o. Ne wò nyawo nɔa yrɔ, wometua ame ɖo o, eye mèbua wo ŋu nyuie hafi gblɔna o la, akpɔ ŋusẽ ɖe ale si nèbua tamee dzi godoo.”
Biblia gblɔ be: “Migana nya fafã aɖeke nado tso miafe nu me o.”—Efesotɔwo 4:29.
Nu si nàte ŋu awɔ
Ðo taɖodzinu. Ðe manyo be nàtso nya me be yeadzudzɔ nya veamewo gbɔgblɔ le ɣleti ɖeka alo esi mede nenema o mea? Àte ŋu anɔ dzesi dem ŋgɔyiyi siwo wɔm nèle ɖe agbalẽ alo ɣletigbalẽ dzi. Gake ehiã be nàgawɔ nu bubu aɖewo hã hafi nàte ŋu alé wò nyametsotso sia me ɖe asi. Le kpɔɖeŋu me:
Ƒo asa na modzakaɖeɖe siwo ana be nya madzetowo nava xɔ susu me na wò. Biblia gblɔ be: “Hadede vɔ̃wo gblẽa nɔnɔme nyuiwo.” (1 Korintotɔwo 15:33) Nya “Hadede” si wozã le afi sia lɔ hadede kple amewo ŋutɔŋutɔ kpakple modzakaɖeɖewo abe video siwo nèkpɔna, videodzifefe siwo nèfona kple ha siwo nèsena ene hã ɖe eme. Kenneth, si xɔ fe 17, gblɔ be: “Ele bɔbɔe be nànɔ ha si doa dzidzɔ na wò la sem ahanɔ edzim evɔ wò susu nàdzo ɖa le nya fafã siwo gblɔm wole le eme ya dzi kura, le esi hafofoa alo ha fe ɖiɖime le vivim na wò ta.”
Na amewo nàkpɔe be ètsi le susu me. Ame aɖewo gblɔa nya madzetowo, elabe wosusunɛ be ana amewo nabu yewo be yewotsi le susu me. Gake esia wɔwɔ menana wobua wo nenema o. Biblia gblɔ be ŋutete le ame tsitsiwo si be “woate ŋu ade vovo nyui kple vɔ̃ dome.” (Hebritɔwo 5:14) Womegblɔa nya madzetowo kple susu be yewofe nu “nawɔ dɔ” ɖe amewo dzi o.
Le nyatefe me la, ɖeko nya madzetowo gbɔgblɔ nana be nu manyomanyowo xɔa susu me na egblɔla kple ame bubuwo siaa. Nu manyomanyowo xɔ susu me na ame geɖe le xexea me xoxo! Agbalẽ si me nyawo míeyɔ va yi la ɖo aɖaŋu be, “Mègatsɔ tɔwòa kpee o, ke boŋ kpe asi ɖe eŋu be amewo fe susu me nadza. Esia ana wò ŋutɔ nàkpɔ dzidzɔ ɖe ɖokuiwò ŋu eye ame bubuwo hã akpɔ ŋudzedze ɖe ŋuwò.”


text:
Biabia
Èxɔ Tsɔtsɔkea? Ale ke mawɔ axɔ tsɔtsɔke tso Mawu gbɔ?
Ŋuɖoɖo
Dɔw. 13: 38 Paul yi efe nufofo dzi gblɔ na wo be: “Nɔvinyewo, miɖo to miase nya sia ɖa. Yesu sia tae woatso míafe nu vɔ̃wo ake mi”
Nu kae nye tsɔtsɔke eye nu ka tae mehiãe?
Nya “tsɔ ke” fia be woatutu slate la ɖa, atsɔe ake, ate fli ɖe fe aɖe me. Ne míewɔ nuvevi ame aɖe la, míebiaa efe tsɔtsɔke bene fomedodoa nagaɖo wo nɔewo gbɔ. Wometsɔa tsɔtsɔke na ame le esi wòdze be woatsɔe ake ta o. Ame aɖeke medze be woatsɔe ake o. Tsɔtsɔke nye lɔlɔ̃, nublanuikpɔkpɔ, kple amenuveve fe nuwɔna. Tsɔtsɔke nye nyametsotso be màgalé nane ɖe ame bubu ŋu o, togbɔ be wowɔ nu ɖe ŋuwò hã.
Biblia gblɔ na mí be mí katã míehiã tsɔtsɔke tso Mawu gbɔ. Mí katã míewɔ nu vɔ̃. Nyagblɔla 7:20 ɖe gbefãe be, “Ame dzɔdzɔe aɖeke mele anyigba dzi si wɔa nu nyui, eye mewɔa nu vɔ̃ gbeɖe o.” Yohanes I.1:8 gblɔ be, “Ne míegblɔ be nu vɔ̃ aɖeke mele mía si o la, míeblea mía ɖokui eye nyatefe la mele mía me o.” Nuvɔ̃wo katã nye aglãdzedze ɖe Mawu ŋu fe nuwɔna mlɔeba (Psalmo 51:4). Esia wɔe be míehiã Mawu fe tsɔtsɔke vevie. Ne wometsɔ míafe nu vɔ̃wo ke mí o la, míazã mavɔmavɔ atsɔ akpe fu le míafe nu vɔ̃wo me tsonuwo ŋu (Mateo 25:46; Yohanes 3:36).
Tsɔtsɔke – Ale ke mawɔ axɔe?
Akpe be Mawu nye lɔlɔ̃tɔ kple nublanuikpɔla – edi vevie be yeatsɔ míafe nu vɔ̃wo ake mí! Petro II. 3:9 gblɔ na mí be, “...Egbɔ dzi ɖi na mi, medi be ame aɖeke natsrɔ̃ o, ke boŋ ame sia ame natrɔ dzime.” Mawu di be yeatsɔe ake mí, eya ta Ena míafe tsɔtsɔke na mí.
Tohehe dzɔdzɔe ɖeka kolia si míate ŋu ahe na míafe nu vɔ̃woe nye ku. Romatɔwo 6:23 fe afã gbãtɔ ɖe gbefãe be, “Elabena nu vɔ̃ fe fetu enye ku...” Ku mavɔ nye nusi míekpɔ ɖe míafe nu vɔ̃wo ta. Mawu, le efe ɖoɖo deblibo me la, va zu amegbetɔ – Yesu Kristo (Yohanes 1:1 14). Yesu ku le atitsoga la dzi, exɔ tohehe si míedze na la – ku. Korintotɔwo II. 5:21 fia mí be, “Mawu wɔ Amesi si nu vɔ̃ aɖeke mele o la wòzu nuvɔ̃ ɖe mía ta, bene míazu Mawu fe dzɔdzɔenyenye le eyama me.” Yesu ku le atitsoga la dzi, eye wòxɔ tohehe si dze na mí! Esi Yesu fe ku nye Mawu ta la, ena xexe bliboa fe nu vɔ̃wo ke mí. 1 Yoh. Yesu fɔ tso ame kukuwo dome, eye wòɖe gbefã efe aʋadziɖuɖu ɖe nu vɔ̃ kple ku dzi (Korintotɔwo I. 15:1-28). Mikafu Mawu, to Yesu Kristo fe ku kple tsitretsitsi me la, Romatɔwo 6:23 fe afã evelia nye nyatefe, “...gake Mawu fe nunana lae nye agbe mavɔ to Yesu Kristo mía Afetɔ dzi.”
Ðe nèdi be woatsɔ yefe nu vɔ̃wo ake yea? Ðe fɔɖiɖi fe seselelãme aɖe si le fu ɖem na wò si dze abe màte ŋu akpɔ be yeadzo o ene la le asiwòa? Wò nu vɔ̃wo fe tsɔtsɔke li ne ètsɔ wò xɔse da ɖe Yesu Kristo dzi abe wò Ðela ene. Efesotɔwo 1:7 gblɔ be, “Eya mee míekpɔ ɖeɖe to efe ʋu me, si nye nu vɔ̃wo fe tsɔtsɔke, le Mawu fe amenuveve fe kesinɔnuwo nu.” Yesu xe fe si míenyi ɖe mía ta, ale be woate ŋu atsɔe ake mí. Nusi wòle be nàwɔ koe nye be nàbia Mawu be wòatsɔe ake wò to Yesu dzi, axɔe ase be Yesu ku be yeaxe fe ɖe wò tsɔtsɔke ta – eye wòatsɔe ake wò! Gbedasi wɔnuku sia le Yohanes 3:16-17 me be, “Elabena Mawu lɔ̃ xexeame ale gbegbe be wòtsɔ Via ɖeka kolia la na, bena ame sia ame si xɔa edzi sena la nagatsrɔ̃ o, ke boŋ wòakpɔ agbe mavɔ. Elabena Mawu medɔ Via ɖe xexeame be wòabu fɔ xexeame o, ke boŋ be wòaɖe xexeame to eyama dzi.”
Tsɔtsɔke – ɖe wòle bɔbɔe nenema ŋutɔŋutɔa?
Ẽ, ele bɔbɔe nenema gbegbe! Màte ŋu akpɔ tsɔtsɔke tso Mawu gbɔ o. Màte ŋu axe fe ɖe wò tsɔtsɔke tso Mawu gbɔ ta o. Miateŋu axɔe, to xɔse me, to Mawu fe amenuveve kple nublanuikpɔkpɔ me. Ne èdi be yeaxɔ Yesu Kristo abe yefe Ðela ene eye yeaxɔ tsɔtsɔke tso Mawu gbɔ la, gbedodoɖa si nàte ŋu ado gbe ɖa lae nye esi. Gbedodoɖa sia alo gbedodoɖa bubu aɖeke maɖe wò o. Ŋuɖoɖo ɖe Yesu Kristo ŋu koe ate ŋu ana míatsɔ nu vɔ̃wo ake mí. Ðeko gbedodoɖa sia nye mɔ si dzi nàto aɖe wò xɔse ɖe edzi afia Mawu eye nàda akpe nɛ be ena wò tsɔtsɔke na wò. "Mawu, menyae be mewɔ nu vɔ̃ ɖe ŋuwò eye medze na tohehe. Gake Yesu Kristo xɔ tohehe si dze nam ale be to edzixɔxɔse me la mate ŋui woatsɔe ake wo. Meɖoa ŋu ɖe Wò ŋu hena ɖeɖekpɔkpɔ. Akpe na Wò ɖe Wò amenuveve wɔnuku kple tsɔtsɔke ta! Amen!"
Ðe nèwɔ nyametsotso aɖe na Kristo le nya siwo nèxlẽ le afi sia ta? Ne nenemae la, taflatse zi "Mexɔ Kristo egbea" fe dzesi si le ete la dzi.
English
Èxɔ Tsɔtsɔkea? Ale ke mawɔ axɔ tsɔtsɔke tso Mawu gbɔ?


text:
SƆHƐWO BIANA BE
Nu Kae Mawɔ Ne Meto Vovo Le Amewo Dome?
“Mele be nàto vovo le mia tɔwo dome o, ne menye nenema o la, xɔlɔ̃ aɖeke manɔ asiwò o, màkpɔ ta na agbea o, eye etsɔme nyui aɖeke manɔ asiwò o. Ame aɖeke manya wò o eye àtsi akogo.”—Carl.
Ðe nya mawo nye amiɖeɖe ɖe nyaa? Anɔ eme nenema. Gake ame aɖewo awɔ nu sia nu si woate ŋui be nya si Carl gblɔ la nagadzɔ ɖe yewo dzi o. Nu kae wò ya nàwɔ? Nyati sia akpe ɖe ŋuwò nànya nu nyuitɔ si wòle be nàwɔ.
Nu ka tae amewo dina be yewoawɔ nu wòadze amewo ŋu?
Elabena womedina be yewo tɔwo naɖe yewo le wofe ha me o. “Mekpɔ mía tɔ aɖewo siwo yi vɛ ɖe modzaka le afi aɖe la fe fotowo le Internet dzi evɔ womekpem o. Meva nɔ ɖokuinye biam be ɖe nane gblẽ le ŋunye hã, eye meva tsi dzimaɖi vevie henɔ susum be ɖe nyemedze be manɔ wofe ha me o hã.”—Natalie.
BU NYA SIA ŊU KPƆ: Ðe nèse le ɖokuiwò me kpɔ be xɔ̃wòwo ɖe wò le wofe ha mea? Ðe nèdze agbagba trɔ wò nɔnɔme ale be wò nu nadze wo ŋua? Nu kae nèwɔ?
Elabena womedina be yewoato vovo le yewo tɔwo dome o. “Dzinyelawo meɖe mɔ nam be asitelefon nanɔ asinye o. Ne nye sukuhatiwo bia nye kafodzesim la, megblɔna na wo be asitelefon mele asinye o, eye wogblɔna be: ‘Nu ka? Ƒe nenie nèxɔ?’ Ne megblɔ na wo be mexɔ fe 13 la, ɖeko wokpɔam dũu be nye nu wɔ nublanui.”—Mary.
BU NYA SIA ŊU KPƆ: Dziwòlawo fe sedede kae nana nèsena le ɖokuiwò me be yeto vovo na amewo? Aleke nèbua sedede mae?
Elabena womedina be woawɔ anyra le yewo ŋu o. “Ne sukuvi aɖe fe nuwɔna, nufofo, alo subɔsubɔha si me wòle gɔ̃ hã toto vovo la, efe nu medzɔa dzi na nye sukuhatiwo o. Ne èto vovo le go siawo tɔgbi me la, woatɔ ŋku wò.”—Olivia.
BU NYA SIA ŊU KPƆ: Ðe wowɔ nu manyomanyowo ɖe ŋuwò kpɔ le esi wò nuwɔna to vovo na mia tɔwo tɔ ta? Aleke nèwɔ nui?
Elabena womedi be yewo kple yewo xɔlɔ̃wo dome nagblẽ o. “Medze agbagba be mawɔ nu wòadze ame siwo dome mele la ŋu. Mefoa nu abe ame bubuwo ene. Mekoa nu ne nane meɖi kokoe o gɔ̃ hã. Ne nye sukuhatiwo le ame aɖe kom la, nye hã mekpena ɖe wo ŋu, togbɔ be menya nyuie be ave amea gɔ̃ hã.”—Rachel.
BU NYA SIA ŊU KPƆ: Aleke gbegbee wòle vevie na wò be nàdze hawòtiwo ŋu? Ðe wòdzɔ kpɔ be nètrɔ wò nɔnɔme be yeawɔ nu wòadze wo ŋua?
Nu si wòle be nànya
Hawòtiwo fe nuwɔnawo sɔsrɔ̃ mana wò nu nadze wo ŋu kokoko o. Nu ka tae? Elabena zi geɖe la, amewo dea dzesii be ame bubu fe nuwɔna srɔ̃mee nèle. Brian, si xɔ fe 20, gblɔ be: “Ne mele nu wɔm abe ame bubuwo ene la, nye nu medzea nye sukuxɔmehatiwo ŋu o. Meva srɔ̃e be menyo be nàtrɔ wò nɔnɔme be yeadze ame bubuwo ŋu o, elabe woade dzesii be alakpanu wɔm nèle.”
NU NYUITƆ SI NÀWƆ: Nya nu siwo le vevie na wò wu. Biblia gblɔ be: ‘Mikpɔ nu siwo le vevie wu la dze sii.’ (Filipitɔwo 1:10) Eya ta bia ɖokuiwò be, ‘Kae le vevie wu—be mawɔ nu wòadze ame siwo fe agbenɔnɔ to vovo na tɔnye la ŋu loo alo be manɔ ko abe ale si nye ŋutɔ mele ene?’
“Agbagbadzedze be yeasrɔ̃ ame bubuwo fe nɔnɔme maɖe vi aɖeke o. Mana be amewo nalɔ̃ wò wu o, eye mana be nàva nye ame ɖɔʋu wu hã o.”—James.
Nuwɔwɔ be yeadze amewo ŋu ate ŋu ana nàtrɔ ame si tɔgbi nènye. Ate ŋu ana nàva zu amewo ŋu dzela si wɔa nu sia nu si ame bubuwo dina be nàwɔ. Ðekakpui aɖe si ŋkɔe nye Jeremy gblɔ be: “Tsã la, mewɔa nu sia nu si mate ŋui be madze xɔ̃nyewo ŋu, nenye be esia ana maxɔ ŋkɔ gbegblẽ gɔ̃ hã. Gake ɖeko esia na wova nɔ nu ɖom nam. Eye mezu sɔ na wo wonɔ dodom.”
NU NYUITƆ SI NÀWƆ: Nu si nènya le nyui kple vɔ̃ ŋu nenɔ susu me na wò eye nànɔ agbe ɖe enu, tsɔ wu be nànɔ wò nɔnɔme trɔm abe agama ene be nàdze ame siwo dome nèle la ŋu. Eya ta esɔ ŋutɔ be Biblia gblɔ be: “Mègadze amehawo yome . . . o.”—2 Mose 23:2.
“Medze agbagba be mana nu siwo dzɔa dzi na xɔ̃nyewo, abe wofe hadzidziwo, fefewo, nudodowo, television dzi wɔnawo kple atsyɔ̃ɖonuwo ene, nadzɔ dzi na nye hã . . . Medze agbagba be manɔ abe woawo ke ene. Mekpɔe be wo katã wode dzesii be ameŋkumenu ko wɔm menɔ. Eye nye ŋutɔ hã menya. Nyemegava nɔ dzidzɔ kpɔm o, metsi akogo eye nyemeganya ame si tututu menye gɔ̃ hã o. Nyemegava nya nye ɖusi tso mia gbɔ o. Meva de dzesii be menye ame sia ame ŋue nàte ŋu adze o eye menye ame sia amee alɔ̃ wò nya gbɔ hã o. Gake esia mefia be màgadze agbagba aɖeke be yeadze xɔlɔ̃wo o; wò ya gbɔ dzi ɖi ko eye ɖo ŋku edzi be exɔa ɣeyiɣi be ame nadze xɔlɔ̃ nyuiwo eye wòatsi le susu me.”—Melinda.
Nuwɔwɔ be yeadze amewo ŋu ate ŋu akpɔ ŋusẽ gbegblẽ ɖe dziwò. Ðekakpui aɖe si ŋkɔe nye Chris de dzesii be nya sia nye nyatefe le yefe fometɔ aɖe gome. Chris gblɔ tso efe fometɔ ma ŋu be: “Eva te nu siwo eya ŋutɔ mawɔ hafi o la wɔwɔ—abe atike vɔ̃ɖiwo zazã ene—ale be yeadze ye tɔwo ŋu. Atike vɔ̃ɖiwo zazã va zu numame nɛ ale gbegbe be egblẽ efe agbe dome kloe.”
NU NYUITƆ SI NÀWƆ: Ƒo asa na ame siwo fe nufofo kple agbenɔnɔ mesɔ o. Biblia gblɔ be: “Ame si zɔna kple nunyalawo la, adze nunya, ke ame si dea ha kple bometsilawo la, eme manyo nɛ o.”—Lododowo 13:20.
“Ɣeaɖewoɣi la, enyo be nàdze xɔlɔ̃ amewo eye nàdze agbagba be yemato vovo le wo dome o. Gake megadzɔ gbeɖe be nàwɔ nu si nènya be menyo o kple susu be yeadze wo ŋu o. Xɔlɔ̃ nyuiwo alɔ̃ wò nya gbɔ le ame si nènye ta.”—Melanie.
Kpekpeɖeŋu: Ne èle agbagba dzem be yeate ɖe amewo ŋu adze xɔlɔ̃ yeyewo la, mègadze xɔlɔ̃ ame siwo lɔ̃ nu siwo doa dzidzɔ na wò la ɖeɖe ko o. Dze xɔlɔ̃ ame siwo nɔa agbe nyui abe wò ke ene, si fia be woanye ame siwo fe susu wɔ ɖeka kple tɔwò le mawusubɔsubɔ, agbenɔnɔ kple nu si nye nyui kple vɔ̃ gome.


text:
Te Nɔnɔ Ðe Tsitsi Me Kuxiwo Nu
Te Nɔnɔ Ðe Tsitsi Me Kuxiwo Nu
“MÍAƑE agbenɔfewo nye fe blaadre, ne ede fã la, fe blanyi, eye fuɖename kple hiã nye wo adegbefonu; elabena wova yi kabakaba, eye míedzo.” (Psalmo 90:10) Ha sia si wokpa fe 3,000 enye esia la ɖee fia be amegãkuku nye nu li tso blema ke. Togbɔ be wowɔ ŋgɔyiyi nyuiwo le lãmesẽnyawo me hã la, ame tsitsiwo doa go “fuɖename kple hiã” aɖewo kokoko. Woawoe nye kawo, eye aleke ame aɖewo le te nɔm ɖe kuxi siawo nui?
Wotsi, Gake Susua Gale Ðaɖam
Hans si xɔ fe 79 fa konyi be: “Nusi mevɔ̃na koŋue nye be nye susu ava tsaka.” Abe ame tsitsi geɖe ene la, Hans tsi dzi ɖe alesi wòŋlɔa nu bee ŋu. Ele vɔvɔ̃m be nusi blema hakpala aɖe yɔ be “sikagba”—si nye ahɔhɔ̃ kple efe ŋutete—la le ɖuɖum. (Nyagblɔla 12:6) Hans bia be, “Ðe wòfia godoo be ne ame ku amegã ko la, efe susu magaɖa oa?”
Ne, abe Hans ene la, èŋlɔa amewo fe ŋkɔ be alo wòwɔna na wò be nuŋlɔbe sia fia be yefe susu te tsakatsaka la, mègatsi dzi o: Ðeviwo kple tsitsiawo siaa ŋlɔa nu be, eyata ne ame tsitsi aɖe fe susu megava le nu ŋu nɔm o la, mefia kokoko be nane le gbegblẽm le efe susu ŋu o. * Togbɔ be ame aɖewo va ŋlɔa nanewo be keŋkeŋ le wofe tsitsi me hã la, Ðɔkta Michael T. Levy si nye amewo fe nuwɔnawo ŋuti nusrɔ̃fe Kɔdzi si le Staten Island Yunivɛsiti le New York, fe amegã gblɔ be, “naneke megblẽna le ame geɖe fe susu ŋu le wofe tsitsi me o.”
Enye nyatefe be zi geɖe la, sɔhɛwo ɖoa ŋku nu dzi kabakaba wu ame tsitsiwo ya. Gake ahɔhɔ̃ŋutinunyala Richard Restak gblɔ be “ne ame tsitsiwo meɖo ŋku nane dzi kaba abe sɔhɛwo ene o hã la, wova ɖoa ŋku edzi mlɔeba godoo.” Le nyatefe me la, ame tsitsi siwo mla wofe susu siwo le ŋute nyuie la yia edzi srɔ̃a nu, ɖoa ŋku nu dzi hebina ɖe nane wɔwɔ me wu.
Nuŋlɔbe Keŋkeŋ Kple Tsitsi me Dɔléle Siwo Wodana
Ke ne ame aɖe ŋlɔa nu be keŋkeŋ ya ɖe? Ne edzɔ nenema hã la, mele be amea nafo nya ta enumake be ame ɖokui ŋɔŋlɔ be keŋkeŋ fe dɔ lém yele o. Tsitsi me dɔléle bubu siwo wote ŋu dana la ate ŋu ana ame nanɔ nu ŋlɔm be alo ana sẽ kple sẽ ko wòatɔtɔ. Zi geɖe la, wogblɔna tso dɔléle siawo ŋu be tsitsi le fu ɖem na amea—ɖɔkta aɖewo kura gɔ̃ hã gblɔnɛ vodadatɔe ɣeaɖewoɣi. Menye ɖekoe nya siawo gbɔgblɔ ɖia gbɔ ame tsitsiwo ko o, ewɔnɛ hã be womegadina atike na dɔa o. Dɔléle siawo dometɔ aɖewo ɖe?
Nusiwo nana be sẽ kple sẽ ko ame tɔtɔna dometɔ aɖewoe nye nunyuimaɖumaɖu, tsivɔlelãmename, ʋuvɔlelãmename, ne ame fe ta fo nane kpɔ, vitaminwo fe agbɔmasɔmasɔ, atike aɖe si ame zã si ho dɔléle bubu vɛ, tɔtrɔ siwo va le tefe si amea le. Nuteɖeamedzi si gbɔ didi ate ŋu ana ame nanɔ nu ŋlɔm be, eye dɔléle bubuwo hã te ŋu nana ame tsitsiwo tɔtɔna vie. Blanuiléle hã ate ŋu ana ame tsitsiwo nanɔ nu ŋlɔm be alo abu ɖe wo ɖokui kura. Eyata Ðɔkta Levy xlɔ̃ nu be: “Ne ame tsitsi aɖe fe susu megale nu ŋu nɔm o la, mele be woaŋe aɖaba afu edzi alo atsɔe ko be tsitsi me kuxi dzro aɖe koe o.” Ne amea yi kɔdzi wodoe kpɔ nyuie la ana woanya nusiwo le fu ɖem nɛ.
Tenɔnɔ Ðe Blanuiléle Nu
Menye egbee blanuiléle li o; Mawu subɔla wɔnutefewo kura gɔ̃ hã léa blanui. Ƒe akpe eve kloe nye sia la, eva hiã be apostolo Paulo naxlɔ̃ nu ehati Kristotɔwo be: ‘Mifa akɔ na amesiwo lé blanui.’ (Tesalonikatɔwo I, 5:14) Ema gahiã fifia wu elabena nuteɖeamedziwo va sɔ gbɔ. Gake nublanuitɔe zi geɖe la, womekpɔnɛ be blanuidɔ lémee ame tsitsiwo le o, alo wotsɔa wofe blanuilélea nu bubui.
Esi wònye nukpɔsusu totro siwo le amewo si enye be ne ame le tsitsim la, eléa blanui hedoa dziku kabakaba ta la, ɖewohĩ ame bubuwo kple ame tsitsiawo ŋutɔ siaa atsɔe ko be tsitsi me nuwoe. Gake agbalẽ si ŋkɔe nye Treating the Elderly gblɔ be, “menye aleae wòle o.” Menye dzɔdzɔmenue wònye be ame tsitsiwo alé blanui godoo o.”
Blanuiléle si gbɔ ɖɔktawo ko ate ŋu kpɔ ya nye dɔléle sesẽ si dzi mele be woaŋe aɖaba afui o elabena ate ŋu agblẽ nu ŋutɔ, eye wòto vovo na blanuiléle ɣeaɖewoɣi ko. Blanuiléledɔ si womeda o ate ŋu asesẽ ale gbegbe be ame adi be yeawu ye ɖokui. Ðɔkta Levy ɖe nu me be nusi blanuiléle gblẽna le ame tsitsiwo gome enye be “susumedɔ siwo woate ŋu ada hafi la kee nana wokuna wu.” Ne blanuilélea gbe vɔvɔ la, ekema ahiã be ɖɔkta aɖe si nya nu tso seselelãme trama dɔwo ŋu nakpɔ dɔnɔa gbɔ. *—Marko 2:17.
Yakobo 5:11) “[Etsɔ] ɖe amesiwo fe dzi gbã gudugudu la gbɔ.” (Psalmo 34:19) Le nyatefe me la, eya koŋue nye ‘amesi faa akɔ na blanuilélawo.’—Korintotɔwo II, 7:6.Amesiwo lé blanui ate ŋu aka ɖe edzi be Yehowa “yɔ fũ kple dɔmetɔtrɔ kple nublanuikpɔkpɔ.” (
Mègabui be Yemele Vevie O
Fia nutefewɔla Dawid do gbe ɖa fe 3,000 kple edzivɔ enye esia be: “Megagbem le amegãkuɣi o, eye ne nye ŋusẽ nu yi la, megagblẽm ɖi o!” (Psalmo 71:9) Le fe alafa 21 lia sia me gɔ̃ hã la, ame tsitsi siwo vɔ̃na be womabu yewo be yewole vevie o la hã sena le wo ɖokui me nenema ke. Nusiwo ame tsitsi aɖewo megate ŋu wɔna o le dɔléle ta, ate ŋu ana woasusui be yewomele nu boo aɖeke wɔm o, dzudzɔxɔxɔledɔme ate ŋu ana ame nase le eɖokui me be viɖe megale ye ŋu o.
Gake ne míafe susu nɔa nusiwo míete ŋu wɔna ŋu tsɔ wu be nusiwo míegate ŋu wɔna o naɖe dzi le mía fo la, akpe ɖe mía ŋu míade asixɔxɔ mía ɖokui ŋu. Dukɔ Ƒofuawo fe nyatakaka aɖe ɖo aɖaŋu tso nusia ŋu be ‘ame nayi edzi atsi to nusɔsrɔ̃, gomekpɔkpɔ le hadome nuwɔnawo kple mawusubɔsubɔdɔwo me dzi.’ Ernest si nye Yehowa Ðasefo henye abolomelawo fe amegã xɔdzudzɔ le Switzerland, nye amesiwo ‘yi edzi tsi to nusɔsrɔ̃ dzi’ fe kpɔɖeŋu aɖe. Togbɔ be exɔ fe 70 hã la, eɖoe be yeafle kɔmpiuta ahasrɔ̃ ezazã. Nukatae wòwɔ nusia, evɔ ehati geɖe vɔ̃na na mɔ̃ɖaŋununya? Eɖe eme be: “Susu gbãtɔ enye be medi be nye susu naganɔ ŋute nyuie esi mele amegã kum. Eye evelia masrɔ̃ nu tso mɔ̃ɖaŋununya ŋu elabena akpe ɖe ŋunye le numekuku wɔwɔ le Biblia me kple le nye dɔwɔnawo me le Kristo-hamea me.”
Gome kpɔkpɔ le dɔ ɖeviwo me ate ŋu ana ame tsitsiwo nakpɔ nuhiahiã vevi geɖe gbɔ: Ana woakpɔe be viɖe le yewofe agbe ŋu eye ate ŋu ana woakpɔ ga gɔ̃ hã. Fia nyanu Salomo gblɔ be Mawu fe nunanae wònye na amegbetɔ be ‘wòakpɔ dzidzɔ, eye wòaɖu agbe le efe agbenɔɣi eye be ame naɖu nu ano nu, eye wòanyo nɛ le efe agbagbadzedzewo katã me.’—Nyagblɔla 3:12, 13.
Míafe Ŋutete Ðesiaɖe Wɔwɔ
Le dukɔ geɖe me la, ame tsitsiwo gbɔe sidzedze, kpakple agbenyuinɔnɔ kple gbɔgbɔ me dzidzenuwo tsona na dzidzime yeyewo. Fia Dawid ŋlɔ be: “Mawu, megagblẽm ɖi o vaseɖe nye amegãkuku kple nye wɔfofo me, vaseɖe esime maɖe gbefã wò alɔ na dzidzimeviwo kple wò ŋusẽ na megbeviwo katã!”—Psalmo 71:18.
Ke ne lãmegbegblẽ alo nɔnɔme aɖewo wɔe be ame tsitsi aɖewo magate ŋu awɔ naneke kura o ya ɖe? Nɔnɔme sia ɖe fu na Yehowa Ðasefo aɖe si ŋkɔe nye Sarah si xɔ fe 79 eye wògblɔ alesi dzi ɖe le efoe la na Kristotɔ hamemegã aɖe. Hamemegãa ɖo ŋku Biblia fe gɔmeɖose sia dzi nɛ be ‘ame dzɔdzɔe fe kukuɖeɖe tea ŋu wɔa nu geɖe.’ (Yakobo 5:16) Eɖe eme na Sarah be: “Ètu fomedodo kplikplikpli aɖe ɖo kple Mawu le fe gbogbo siwo va yi me. Fifia àte ŋu ana míawo hã míakpɔ viɖe tso fomedodo ma me ne èdoa gbe ɖa ɖe mía ta.” Dzi ɖo Sarah fo ŋutɔ esi hamemegãa gblɔ nɛ be: “Nɔ gbe dom ɖa ɖe mía ta sea.”
Abe alesi Sarah kpɔe ene la, gbedodoɖa nye mɔ nyui aɖe si dzi ame tsitsi geɖe tona kpena ɖe ame bubuwo ŋu zã kple keli. (Kolosetɔwo 4:12; Timoteo I, 5:5) Eye gbedodoɖa mawo hã kpena ɖe ame tsitsi nutefewɔlawo ŋutɔ ŋu be woate ɖe Yehowa, amesi ‘ɖoa to gbedodoɖa’ la ŋu.—Psalmo 65:3; Marko 11:24.
Ame tsitsi siwo ŋu wɔna megale o gake wogblɔa wofe nutefekpɔkpɔwo na amewo henyoa dɔme na amewo la hã nye viɖe gã aɖe na wofe nutoa me tɔwo. Woɖenɛ fiana be ‘atsyɔ̃fiakuku enye ta fowɔ, ne dzɔdzɔenyenye fe mɔ dzie wokpɔe le.’—Lododowo 16:31.
Gake asɔ be míabia be: Esi míele tsitsim la, aleke etsɔme anɔ na mí? Ðe míate ŋu anɔ mɔ kpɔm be agbe ava ade mía dzi wu le tsitsi mea?—g2/06.
[Etenuŋɔŋlɔwo]
^ mm. 5 Numekula aɖewo gblɔ be “naneke megblẽna le amesiwo katã xɔ fe 65 kple edzivɔwo la dometɔ 90 le alafa me fe susu ŋu o.” Ne èdi nyatakaka bubuwo ku ɖe tagbɔdɔléle dada ŋu la, taflatse kpɔ nyati si nye “Alzheimer Dɔléle—Alesi Woalé Enu,” si dze le September 22, 1998, fe yevugbe me Nyɔ! me.
^ mm. 13 Nyɔ! mekafua atikewɔwɔ mɔnu aɖeke o. Ele be Kristotɔwo nakpɔ egbɔ be dɔdamɔnu si yewotia la metsi tre ɖe Biblia fe gɔmeɖosewo ŋu o. Taflatse kpɔ nyati siwo kplɔ wo nɔewo ɖo siwo fo nu tso “Seselelãme Trama Dɔwo Gɔmesese” ŋu, si dze le January 8, 2004, fe Nyɔ! me.
[Nya si ɖe dzesi si le axa 23]
Ame tsitsiwo sena le wo ɖokui me be womebua yewo ɖe naneke me o le xexe sia si me nusianu le du dzi la me
[Aɖaka/Nɔnɔmetata si le axa 25]
Kpekpeɖeŋu si Nàte Ŋu Ana Ame Tsitsiwo
▪ Na Woase Le Wo Ðokui Me be Bubu Le Yewo Ŋu. “Megawo ɖe ame tsitsi ta o, ke boŋ xlɔ̃ nui abe fofo ene, . . . nyɔnu tsitsiwo abe dadawo ene.”—Timoteo I, 5:1, 2.
▪ Ðo To Wo Nyuie. “Amesiame naɖe abla le nusese me, nanɔ blewu le nufofo me, nanɔ blewu hã le dziku me.”—Yakobo 1:19.
▪ Ðe Veveseɖeamenu Fia. “Mi katã misusu nu ɖeka, ame nu nawɔ nublanui na mi; milɔ̃ mia nɔewo abe nɔviwo ene; miafe dɔme natrɔ ɖe ame ŋu; mibɔbɔ mia ɖokui. Migaɖo vɔ̃ vɔ̃ tefe alo dzudzu dzudzu tefe o.”—Petro I, 3:8, 9.
▪ Nya Ɣeyiɣi si me Wohiã Dzidefo. “Nya, si wogblɔ ɖe egblɔɣi la, sikatɔtɔŋuti wònye le klosalogba me.”—Lododowo 25:11.
▪ He Wo Ðe Ðokuiwò Ŋu. “Minɔ amedzrowɔwɔ dzi!”—Romatɔwo 12:13.
▪ Na Kpekpeɖeŋu Ŋutɔŋutɔ Wo. “Amesi ke xexemenuwo le esi, eye wòkpɔ nɔvia hiã tui, eye wòsẽ dzime ɖee heku ŋɔe la, ekema aleke Mawu fe lɔlɔ̃ la nɔa emee mahã? Viwo, migana míatsɔ nya kple aɖe alɔ̃ amee o, ke boŋ míatsɔ nuwɔwɔ kple nyatefe alɔ̃ amee.”—Yohanes I, 3:17, 18.
▪ Gbɔ Dzi ɖi na Wo. “Mido dɔmetɔtrɔ kple nublanuikpɔkpɔ, dɔmekɔkɔ, ɖokuibɔbɔɖeanyi, dɔmefafa, dzigbɔgbɔ blewu.”—Kolosetɔwo 3:12.
Ne míelé be na ame tsitsiwo la, ekema míele bubu dem Mawu ŋutɔ fe dzidzenuwo ŋu elabena efe Nya la gblɔ be: “Bu amegã [alo nyagã] ɖeɖi la.”—Mose III, 19:32.
[Nɔnɔmetata si le axa 24]
Ðewohĩ anyo be ame tsitsi aɖewo nayi kɔdzi woado wo akpɔ nyuie


text:
SƆHƐWO BIANA BE
Ðe Wòle Be Maxɔ Nyɔnyrɔa?—Akpa 3 lia: Nu Ka Tae Mele Nyɔnyrɔxɔxɔ Hem Ðe Megbe?
Ne èbu eŋu be yeaɖe adzɔgbe na Yehowa axɔ nyɔnyrɔa, ɖe esia nana nèvɔ̃na? Ne nenemae la, ke nyati sia akpe ɖe ŋuwò nàɖu vɔvɔ̃ ma dzi.
Nyati sia aɖo nya siawo ŋu
Ne meva wɔ vodada gã aɖe le nyɔnyrɔxɔxɔ megbe ɖe?
Nu si ana nàtsi dzi: Ðewohĩ ènya ame aɖe si wɔ nu vɔ̃ gã aɖe si woɖe le hamea me. (1 Korintotɔwo 5:11-13) Ànya nɔ vɔvɔ̃m be esia ate ŋu adzɔ ɖe ye hã ye dzi.
“Esi menɔ eŋu bum be maxɔ nyɔnyrɔa, menɔ vɔvɔ̃m be mava wɔ nu vɔ̃ gã aɖe eye esia agba dzi na dzinyelawo.”—Rebekah.
Mawunyakpukpui vevi: “Ame vɔ̃ɖi neɖe asi le efe mɔ ŋu . . . Netrɔ ɖe Yehowa ame si akpɔ nublanui nɛ la ŋu, netrɔ ɖe mía Mawu la ŋu, elabena atsɔ ake geɖe.”—Yesaya 55:7.
Bu nya sia ŋu: Togbɔ be nu vɔ̃ wɔla matrɔdzime woe woɖena le hamea me hã, Yehowa kpɔa nublanui na ame siwo trɔ dzi me eye wowɔ tɔtrɔwo.—Psalmo 103:13, 14; 2 Korintotɔwo 7:11.
Nyatefeae nye be: Togbɔ be mède blibo o hã àte ŋu aɖu tetekpɔwo dzi le Mawu fe kpekpeɖeŋu me. (1 Korintotɔwo 10:13) Ne tetekpɔ aɖe va dziwò la, ame kae agblɔ nu si wòle be nàwɔa na wò? Wò ŋutɔ loo? Alo ame aɖe yea?
“Mevɔ̃ be le nye nyɔnyrɔxɔxɔ megbea, mava wɔ nu vɔ̃ gã aɖe, gake meva kpɔe be ne mele nyɔnyrɔxɔxɔ hem ɖe megbea, ɖeko wòana be mayi edzi anɔ nu vɔ̃ wɔm boŋ. Meva de dzesi be mele be mana nu siwo ate ŋu ava dzɔ le etsɔmea ŋu bubu nana be nyemawɔ nu si hiã la o.”—Karen.
Nya vevitɔ: Àte ŋu adze agbagba be yemawɔ nu vɔ̃ gã o abe Yehowa subɔla geɖewo ene.—Filipitɔwo 2:12.
Èhiã kpekpeɖeŋu geɖe wua? Xlẽ nyati si nye “Aleke Mawɔ Aɖu Tetekpɔwo Dzi?”
Ne mele vɔvɔ̃m na nu siwo nyɔnyrɔxɔxɔ abia tso asinye ɖe?
Nu si ana nàtsi dzi: Ðewohĩ ènya sɔhɛ aɖewo siwo ʋu dzo le wofe fomewo kple wo xɔlɔ̃wo gbɔ yi tefe didi aɖe be yewoavae wɔ geɖe le Yehowa subɔsubɔ me. Eya ta, ɖewohĩ atsi dzi be amewo anɔ mɔ kpɔm be ye hã yeawɔ nenema.
“Mɔnukpɔkpɔ tea ŋu sua ame si xɔ nyɔnyrɔ si be wòawɔ geɖe le Yehowa subɔsubɔ me, gake le ame aɖewo gomea, womele klalo be yewoawɔ esia o alo wofe nɔnɔmea meɖe mɔ na wo o.”—Marie.
Mawunyakpukpui vevi: “Ame sia ame nadzro eya ŋutɔ fe nuwɔnawo me kpɔ, ekema akpɔ susu si ta wòatso aseye le eya ŋutɔ ɖokui ɖeɖe ŋu, ke menye le eɖokui tsɔtsɔ sɔ kple ame bubu me o.”—Galatiatɔwo 6:4.
Bu nya sia ŋu: Le esi nàtsɔ ɖokuiwò anɔ sɔsɔm kple ame bubuwo tefea, bu nya siwo le Marko 12:30 ŋu. Afi si gblɔ be: ‘Lɔ̃ Yehowa wò Mawu kple wò dzi blibo.’
De dzesi be ele be nàsubɔ Yehowa kple wò dzi blibo ke menye ame bubu aɖekee awɔ esia na wò o. Eya ta ne èlɔ̃ Yehowa kple wò dzi bliboa, àdze agbagba be yeawɔ yefe ŋutete katã asubɔe.
“Togbɔ be nyɔnyrɔxɔxɔ nye afɔɖeɖe vevi aɖe hã, menye nu si ana nàdo kpo vovo le agbe me o. Ne èdea ha kple xɔlɔ̃ nyuiwoa, woakpe ɖe ŋuwò. Eye vivivi ne subɔsubɔ mɔnukpɔkpɔwo va le asiwò sum la, ana nàkpɔ dzidzɔ geɖe. Eya ta ne ègbe be yemaxɔ nyɔnyrɔ oa, ke èle nu nyui aɖe tem ɖokuiwò paa.”—Julia.
Nya vevitɔ: Na ale si Yehowa lɔ̃ wò la naʋã wò nàlɔ̃e. Esia ana nàwɔ wò ŋutete katã nɛ ne èle esubɔm.—1 Yohanes 4:19.
Èhiã kpekpeɖeŋu geɖe wua? Xlẽ nyati si nye “Ame Ðɔʋue Menyea?”
Ne mese le ɖokuinye me be nyemedze asubɔ Yehowa o ɖe?
Nu si ana nàtsi dzi: Yehowae nye xexea katã fe Dziɖulagã; ne wotsɔ amegbetɔwo sɔ kpli la, míeɖi naneke le eŋkume o! Ðewohĩ awɔ na wò be Yehowa menya ye kura gɔ̃ hã o.
“Esi dzinyelawo nye Yehowa Ðasefowo ta, ewɔna nam be esia tae nye hã mele Yehowa subɔm, ke menye ɖe Yehowa tem va eɖokui gbɔ o.”—Natalie.
Mawunyakpukpui vevi: “Ame aɖeke mate ŋu ava gbɔnye o, negbe ɖe Fofo si dɔm ɖa la, hee vɛ.”—Yohanes 6:44.
Bu nya sia ŋu: Nyatefeae nye be, esi nèle eŋu bum be yeaxɔ nyɔnyrɔa, esia fia be Yehowae nye ema le wò tem ɖe eɖokui ŋu be ye kpli wò dome nanɔ kplikplikpli. Ðe màlɔ̃ ate ɖe Yehowa ŋu oa?
Ðo ŋku edzi be Yehowa ŋutɔe fiaa mɔ ame siwo katã wòte va eɖokui gbɔ, ke menye ame bubu aɖeke o. Eye efe Nyaa ka ɖe edzi na wò be ne ète ‘ɖe Mawu ŋu la, . . . eya hã ate ɖe ŋuwò.’—Yakobo 4:8.
“Esi nènya Yehowa eye nèka ɖe edzi be eyae te wò ɖe eɖokui ŋu ta la, esia nye kpeɖodzi be elɔ̃ wò. Eya ta ne èle susum be yemedze asubɔe oa, ɖo ŋku edzi na ɖokuiwò be menye nenemae wòle o. Yehowa ya di be nàsubɔ ye.”—Selina.
Nya vevitɔ: Ne ète ŋu ɖo nu siwo Biblia di tso ame siwo di be yewoaxɔ nyɔnyrɔ gbɔa, ke àte ŋu asubɔ Yehowa. Ðo ŋku edzi be edi be nàsubɔ ye.—Nyaɖeɖefia 4:11.
Èhiã kpekpeɖeŋu geɖe wua? Xlẽ nyati si nye “Nu Ka Tae Wòle Be Mado Gbe Ða?”


text: 17 Ŋutsu aɖe tso Efrayim+ tonuto la me, si ŋkɔe nye Mika.2 Egblɔ na dadaa be: “Wò klosalo akpe ɖeka alafa ɖeka si wotsɔ, eye nèdo ɖiŋu ɖe eŋu mese la, kpɔ ɖa, klosalo la le gbɔnye. Nyee tsɔe.” Eye dadaa gblɔ be: “Yehowa neyra vinye la.”3 Ale wògbugbɔ klosalo akpe ɖeka alafa ɖeka la na dadaa, gake dadaa gblɔ be: “Makɔ klosalo si le asinye la ŋu na Yehowa hena vinye la, ne woatsɔe awɔ nu kpakpɛ kple galegba.*+ Azɔ megbugbɔe na wò.”4 Esi wògbugbɔ klosalo la na dadaa la, dadaa ɖe klosalo alafa eve tsɔ na klosalonutula. Etsɔe wɔ nu kpakpɛ kple galegba;* eye wotsɔ wo da ɖe Mika fe me.5 Mawuxɔ aɖe le Mika si, eye wòwɔ kɔmewu+ kple terafim legbawo*+ heɖo viaŋutsuwo dometɔ ɖeka be wòanye nunɔla na ye.+6 Le ŋkeke mawo me la, fia aɖeke menɔ Israel o.+ Ame sia ame wɔa nu si sɔ le eya ŋutɔ ŋkume.*+7 Ðekakpui aɖe tso Betlehem+ le Yuda, eye wòtso Yuda fomea me. Enye Lewitɔ+ va nɔ afi ma vie.8 Ðekakpui la dzo le Betlehem, le Yuda, be yeayi aɖadi tefe aɖe anɔ. Ezɔ mɔ va ɖo Mika fe afe gbɔ le Efrayim tonuto la me.+9 Eye Mika biae be: “Afi kae nètso?” Eɖo eŋu nɛ be: “Lewitɔ menye tso Betlehem le Yuda, eye meyina be maɖadi tefe aɖe anɔ.”10 Eye Mika gblɔ nɛ be: “Tsi gbɔnye, nànye fofo* kple nunɔla nam, eye mana klosalo ewo wò fe sia fe hekpe ɖe nudodo kple nuɖuɖu ŋu.” Ale Lewitɔ la ge ɖe eme.11 Lewitɔ la lɔ̃ be yeatsi ŋutsua gbɔ, eye ɖekakpui la va zu abe viawo dometɔ ɖeka ene.12 Eye Mika ɖo Lewitɔ la be wòanye nunɔla na ye,+ eye wònɔ Mika fe me.13 Eya ta Mika gblɔ be: “Azɔ menyae nyuie be Yehowa awɔ nyui nam, elabena Lewitɔ la zu nunɔla nam.”


text: 13 Ame sia ame* nebɔbɔ eɖokui ɖe ŋusẽtɔwo te,+ elabena ŋusẽ aɖeke meli o, negbe esi tso Mawu gbɔ la ko;+ ŋusẽtɔ siwo li la, Mawue ɖe mɔ wole wofe nɔfe siwo seɖofe li na la.+2 Eya ta ame si tsia tsitre ɖe ŋusẽtɔ ŋu la, etsia tsitre ɖe Mawu fe ɖoɖo ŋu; ame siwo tsia tsitre ɖe eŋu la, woahe ʋɔnudɔdrɔ̃ ava wo ɖokuiwo dzi.3 Elabena ŋɔdzi le dziɖulawo ŋu, menye na nu nyui wɔlawo o, ke na nu gbegblẽ wɔlawo boŋ.+ Eya ta ɖe mèdi be yeavɔ̃ ŋusẽtɔ oa? Ekema nɔ nu nyui wɔm,+ eye àkpɔ kafukafu tso egbɔ;4 elabena Mawu fe dɔla wònye na wò le wò nyonyo ta. Ke ne èle nu gbegblẽ wɔm la, ekema vɔvɔ̃ neɖo wò, elabena menye dzodzroe wòlé yi la ɖe asi o. Mawu fe dɔla si hea to na nu gbegblẽ wɔla le dɔmedzoe me lae wònye.5 Eya ta ehiã vevie be miabɔbɔ mia ɖokui ɖe wo te, menye le dɔmedzoedodo ma ɖeɖe ko ta o, ke le miafe dzitsinya hã ta.+6 Esia tae miexea adzɔ hã ɖo; elabena Mawu fe dutofo subɔlawo wonye, eye wosubɔna ɣesiaɣi le tameɖoɖo sia tututu ta.7 Mitsɔ nu si ame sia ame dze na la nɛ: ame si dze na adzɔ la, mixe adzɔ nɛ;+ ame si dze na nudzɔdzɔ la, midzɔ nu nɛ; ame si dze na vɔvɔ̃ la, mivɔ̃e;+ ame si dze na bubu la, mibui.+8 Miganyi naneke fe fe le ame aɖeke ŋu o, negbe mia nɔewo lɔlɔ̃ fe fe ko;+ elabena ame si lɔ̃a ehavi la, ewu se la nu.+9 Elabena se la me nya siwo nye, “Mègawɔ ahasi o,+ Mègawu ame o,+ Mègafi fi o,+ Mègabiã ŋu o,”+ kpakple se bubu ɖe sia ɖe si li la, wofo wo katã nu fu ɖe nya sia me be: “Lɔ̃ hawòvi abe wò ŋutɔ ɖokuiwò ene.”+10 Lɔlɔ̃ la mewɔa vɔ̃ ɖe ehavi ŋu o;+ eya ta lɔlɔ̃e nye sedziwɔwɔ.+11 Miwɔ esia hã, elabena mienya ɣeyiɣi si me míele la be, gafofo la de xoxo be mianyɔ tso alɔ̃ me,+ elabena míafe ɖeɖekpɔkpɔ gogo fifia wu ale si wònɔ esime míezu xɔsetɔwo la.12 Zã do etefe didi; ŋu fe keke gogo. Eya ta mina míaɖe viviti me dɔwɔwɔwo ɖa,+ eye mina míado kekeli fe aʋawɔnuwo.+13 Mina míazɔ nyuie+ abe ale si dze le ŋkeke me ene; menye le kplɔ̃ɖoɖo* siwo gbɔ eme kple ahamumuwo me o, menye le gbɔdɔdɔ manɔsenuwo kple ŋukpenanuwɔwɔ dzimesesẽtɔe* me o,+ menye le dzrewɔwɔ kple ŋuʋaʋã me o.+14 Ke boŋ mido Afetɔ Yesu Kristo,+ eye miganɔ ɖoɖo wɔm ɖe kɔɖiɖi na ŋutilã fe nudzodzrowo ŋu o.+


text:
SƆHƐWO BIANA BE
Aleke Mawɔ Nye Ɣeyiɣi Ŋu Dɔ Nyuie?
Nu ka tae wòle be nàwɔ wò ɣeyiɣi ŋu dɔ nyuie?
Ɣeyiɣi le abe ga ene. Ne mèzãe nyuie o la, maganɔ asiwò ne èhiãe o. Gake ne èwɔ ɖoɖo nyui ɖe ale si nàzã wò ɣeyiɣi ŋu la, ɣeyiɣia fe ɖe agasusɔ nàtsɔ awɔ nu siwo doa dzidzɔ na wò!
Biblia fe mɔfiame: “Nu dzroa kuviatɔ vevie, gake makpɔ naneke o, ke veviedola aɖi fo nyuie.”—Lododowo 13:4.
Nya vevitɔ: Ne èwɔ wò ɣeyiɣi ŋu dɔ nyuie la, àkpɔ vovo geɖe wu, ke menye be nàxaxa o.
Ne èsrɔ̃ ale si nàwɔ wò ɣeyiɣi ŋu dɔ nyuie la, esia aɖe vi na wò le wò tsitsime gɔ̃ hã. Ate ŋu awɔe be wò dɔwɔɖui nagakpɔtɔ anɔ asiwò loo alo woanya wò le dɔ me. Tsɔe be èɖo dɔwɔfe. Ðe nàna dɔwɔvi si tsia megbe ɣesiaɣi la nakpɔtɔ anɔ dɔ wɔm na wòa?
Biblia fe mɔfiame: “Ame si wɔa nutefe le nu suetɔ me la, wɔa nutefe le nu geɖewo hã me.”—Luka 16:10.
Nya vevitɔ: Ale si nèwɔa wò ɣeyiɣi ŋu dɔe la ɖea ame si fomevi nènye fiana.
Ele eme be ɣeyiɣi ŋu dɔ wɔwɔ nyuie mele bɔbɔe ya o. Kplamatsɛdonu siwo wɔnɛ be wòsesẽna la dometɔ ʋɛ aɖewoe nye esiawo.
Kplamatsɛdonu #1: Xɔlɔ̃wo
“Ɣesiaɣi kloe si xɔ̃nyewo kpem be míayi afi aɖe la, melɔ̃na be mayi kpli wo ne vovo mele ŋunye kura hafi o gɔ̃ hã. Megblɔna na ɖokuinye be, ‘Oo, ne megbɔ va afe me ko la, mawɔ dɔ si le dzinye la kpatakpata.’ Gake ɣeaɖewoɣi la, esia menya wɔna o, si wɔe be nanewo meva yi nyuie kura o.”—Cynthia.
Kplamatsɛdonu #2: Susuhenuwo
“Televisionkpɔkpɔ tea ŋu dzroa ame vevie. Esesẽna ŋutɔ be nàɖu ɖokuiwò dzi be nàgakpɔ television dzi wɔna aɖewo o.”—Ivy.
“Mezãa gafofo geɖe ɖe nye tablɛt ŋu. Ne batria fa eye mɔ̃a tsi hafi meɖe asi le ezazã ŋu la, nye dzitsinya bua fɔm.”—Marie.
Kplamatsɛdonu #3: Megbelelehehe
“Menɔa megbelele hem ne sukudɔdeasi alo dɔ bubu aɖe le dzinye be mawɔ. Mezãa nye ɣeyiɣia ɖe nu manyatalenu aɖe wɔwɔ ŋu va se ɖe esime gamea lilim na dɔdeasia wɔwɔ—esia nye ɣeyiɣi ŋu dɔ wɔwɔ le mɔ gbegblẽ nu vavã.”—Beth.
Nu si nàte ŋu awɔ
Ŋlɔ dɔ siwo wòhiã be nàwɔ la ɖi. Esia fe kpɔɖeŋuwoe nye wò afemedɔwo kple sukudɔdeasiwo. Ŋlɔ ɣeyiɣi agbɔsɔsɔme si hiã be nàtsɔ awɔ dɔawo dometɔ ɖe sia ɖe le kwasiɖa ɖeka me la ɖi.
Biblia fe mɔfiame: “Miakpɔ nu siwo le vevie wu la adze sii.”—Filipitɔwo 1:10.
Ŋlɔ nu siwo nèdina be yeawɔ le wò vovoɣiwo la ɖi. Esia fe kpɔɖeŋuwoe nye Internet dzi hahoo kadodo kple televisionkpɔkpɔ. Azɔ ŋlɔ gafofo ale si nu nèzãna ɖe nu mawo dometɔ ɖe sia ɖe ŋu le kwasiɖa ɖeka me la hã ɖi.
Biblia fe mɔfiame: “Miyi edzi miazɔ le nunya me . . . , eye miwɔ miafe ɣeyiɣi ŋu dɔ le mɔ nyuitɔ nu.”—Kolosetɔwo 4:5.
Wɔ ɖoɖowɔɖi. Galé ŋku ɖe nuŋlɔɖi eve siwo nèwɔ la ŋu. Ðe ɣeyiɣi si nèɖo na dɔ veviawo la sɔ gbɔ na woa? Ðe wòhiã be nàɖe ɣeyiɣi si nèzãna ɖe nu siwo nèwɔna le wò vovoɣiwo ŋu la dzi akpɔtɔa?
Kpekpeɖeŋu: Ŋlɔ dɔ siwo wòhiã be nàwɔ gbe sia gbe la ɖi eye nàte fli ɖe esiwo nèwɔ vɔ la me.
Biblia fe mɔfiame: “Veviedola fe ɖoɖowo hea dzidzedzekpɔkpɔ vanɛ.”—Lododowo 21:5.
Zɔ ɖe ɖoɖowɔɖia dzi. Ele eme be ahiã be nàgbe gomekpɔkpɔ le hadomewɔnawo me ɖe dɔ veviwo wɔwɔ ta ɣeaɖewoɣi ya. Gake àva kpɔe be vovoɣi geɖe wu va su asiwò eye àse vivi na nu si nàzãe na la wu.
Biblia fe mɔfiame: “Mitsɔ dzo ɖe dɔ ŋu, migawɔ kuvia o.”—Romatɔwo 12:11.
Ðo etefe na ɖokuiwò, gake gbɔ dzi ɖi. Ðetugbui aɖe si ŋkɔe nye Tara gblɔ be: “Ɣeaɖewoɣi la, mawɔ dɔ eve le nu siwo meŋlɔ ɖi be mawɔ la dome eye magblɔ na ɖokuinye be, ‘Azɔ makpɔ television miniti 15, eyome matrɔ ayi nye dɔawo dzi.’ Kasia, miniti 15 la va zu miniti 30, eye miniti 30 va zua gafofo ɖeka, eye kaka makpɔ la, megblẽ gafofo eve sɔŋ ɖe televisionkpɔkpɔ ŋu!”
Nu kae nye kuxi ma gbɔkpɔnu? Bu modzakaɖeɖe be enye nu si nàtsɔ aɖo etefe na ɖokuiwò ne èwɔ wò dɔwo katã vɔ, ke menye be enye nu si hiã kokoko le ŋkekea me o.
Biblia fe mɔfiame: “Naneke menyo na amegbetɔ wu be . . . wòakpɔ dzidzɔ le dɔ sesẽ siwo wòwɔna la ta o.”—Nyagblɔla 2:24.


text:
Kukuɖeɖe—Enye Mɔ Nyuitɔ si Dzi Woato Awɔ Ŋutifafa
Kukuɖeɖe—Enye Mɔ Nyuitɔ si Dzi Woato Awɔ Ŋutifafa
“ŊUSẼ le kukuɖeɖewo ŋu. Woléa avu ʋunyaʋunya manɔmee, woɖea dukɔwo dome mamawo ɖa, wonaa dziɖuɖuwo kpɔa wofe dukɔmeviwo fe fukpekpewo dzea sii, henaa amewo dome fomedodowo ɖɔna ɖo.” Aleae Deborah Tannen, si nye agbalẽŋlɔla aɖe si fe agbalẽwo woflena wu eye wòganye gbegɔmeɖela le Georgetown Yunivɛsiti le Washington, D.C., gblɔ.
Biblia ɖo kpe edzi be kukuɖeɖe tso dzime nye mɔ nyui aɖe si dzi woato aɖɔ fomedodo si me gblẽ ɖo. Le kpɔɖeŋu me, le vi nudomegblẽlaa ŋuti lo si Yesu do me la, esi ɖevia trɔ gbɔ va afe heɖe kuku tso dzime la, fofoa lɔ̃ enumake xɔe ɖe afea me. (Luka 15:17-24) Ẽ, mele be ame nabu eɖokui gãe akpa be yemabɔbɔ ye ɖokui, aɖe kuku, ahabia tsɔtsɔke o. Le nyatefe me la, kukuɖeɖe mesesẽna akpa na amesiwo bɔbɔa wo ɖokui ŋutɔŋutɔ la o.
Ŋusẽ si Le Kukuɖeɖe Ŋu
Abigail, si nye blema Israel-nyɔnu nyanu aɖe, ɖo kpɔɖeŋu aɖe ɖi si ɖe kukuɖeɖe fe ŋusẽ fia, togbɔ be srɔ̃a fe numanyomanyo si wòwɔ tae wòɖe kukua ɖo hã. Esime Dawid, si va zu Israel-fia, kple eŋumewo nɔ gbedzi la, wokpɔ Abigail srɔ̃ Nabal fe lãhawo ta nɛ. Gake esi Dawid fe ɖekakpuiwo yi ɖabia abolo kple tsi Nabal la, edzu wo heɖo wo ɖa asifuflu. Dzi ku Dawid wòkplɔ ame siwo ade 400 be woatso ɖe Nabal kple efemetɔwo ŋu. Esi Abigail se nyaa la, edze mɔ yi ɖakpe Dawid. Esi wòkpɔe la, edze klo ɖe efe afɔ nu. Eye wògblɔ be: “Nye afetɔ, dzi nyee vodada la le! Eyata na wò dɔlanyɔnu nafo nu ɖe wò to me, eye se wò dɔlanyɔnu fe gbe!” Emegbe Abigail ɖe nusi dzɔ me hetsɔ nuɖuɖu kple nunono na Dawid. Esia na wògblɔ be: “Yi afe le ŋutifafa me! Kpɔ ɖa, mese wò gbe, eye meve nuwò!”—Samuel I, 25:2-35.
Ðokuibɔbɔ fe nɔnɔme si Abigail ɖe fia kpakple nya siwo wògblɔ tsɔ ɖe kuku ɖe srɔ̃a fe amemabumabu nuwɔnaa ta kpɔ efemetɔwo ta. Dawid da akpe nɛ gɔ̃ hã be eɖe ye tso ʋufɔɖiɖi me. Togbɔ be menye Abigail ye wɔ ŋlɔmia le Dawid kple eŋumeawo ŋu o hã la, exɔ fɔɖiɖia ɖe efe fomea nu eye wòwɔ ŋutifafa kple Dawid.
Amesi nya ɣeyiɣi si me wòhiã be woaɖe kuku fe kpɔɖeŋu bubue nye apostolo Paulo. Eva hiã be wòaʋli eɖokui ta ɣeaɖeɣi le Sanhedrin, si nye Yudatɔwo fe ʋɔnudrɔ̃fe kɔkɔtɔ, la ŋkume. Esi Paulo fe nya siwo wògblɔ tẽ la ku dzi na nunɔlagã Anania ta la, eɖe gbe na amesiwo tɔ ɖe Paulo xa la be woafo nu gbɔ nɛ. Esia na Paulo gblɔ nɛ be: “Mawu afo wò, wò gli, si wosi akalo na; eye wò la èbɔbɔ nɔ anyi hele ʋɔnu drɔ̃mem le se la nu, eye nèda se la dzi heblu bena, woafoma?” Esi nua tefe kpɔlawo tsɔ nya ɖe Paulo ŋu be edo nu ɖe nunɔlagãa gbɔ la, apostoloa lɔ̃ ɖe efe vodadaa dzi enumake, gblɔ bena: “Nɔvinyewo, nyemenyae bena, nunɔlagãe o; elabena woŋlɔ bena: ‘Megagblɔ nya vɔ̃ ɖe wò dukɔ la fe amegã ŋuti o.’ ”—Dɔwɔwɔwo 23:1-5.
Nya si Paulo gblɔ—be mele be amesi woɖo ʋɔnudrɔ̃lae nasẽ ŋuta o—la dzɔ. Ke hã eɖe kuku ɖe alesi wòfo nu na nunɔlagãa le mɔ si woabu be enye bubumademade ame ŋu nu, le manyamanya me, la ta. * Paulo fe kukuɖeɖea ʋu mɔ Sanhedrin la ɖo to se nya si nɔ esi. Esi Paulo nya nu tso nyaʋiʋli si nɔ ʋɔnudrɔ̃laawo dome ŋu ta la, egblɔ na wo be tsitretsitsi si dzi yexɔ se tae wole ʋɔnu drɔ̃m ye ɖo. Esia he nyaʋiʋli sesẽ aɖe de wo dome, eye Farisitɔwo de Paulo dzi.—Dɔwɔwɔwo 23:6-10.
Nukae míate ŋu asrɔ̃ tso Biblia me kpɔɖeŋu eve siawo me? Le nudzɔdzɔ evea siaa me la, kukuɖeɖe tso dzime faa ɖe vodada ta ʋu mɔ na numedzodzro bubu. Eyata kukuɖeɖe ate ŋu akpe ɖe mía ŋu míawɔ ŋutifafa. Ẽ, míafe vodadawo xɔxɔ de eme kpakple kuku ɖeɖe ɖe nusi wògblẽ ta ate ŋu aʋu mɔnukpɔkpɔwo na numedzodzro nyuiwo.
‘Gake Nyemedze Agɔ Aɖeke O Ðe’
Ne míekpɔe be nya si míegblɔ alo nusi míewɔ de abi ame aɖe ŋu la, ete ŋu wɔna na mí be ameae mesea nu gɔme o alo be nu venɛ vevie akpa. Gake Yesu Kristo xlɔ̃ nu efe nusrɔ̃lawo bena: “Ne ètsɔ wò nunana va da ɖe vɔsamlekpuia dzi, eye nèɖo ŋui le afima bena, nya aɖe le nɔviwò fe dzi me ɖe ŋutiwò la, gblẽ wò nunana la ɖe afima le vɔsamlekpuia ŋgɔ, eye nayi aɖadzra mia kple nɔviwò dome ɖo gbãgbiagbã, hafi nava tsɔ wò nunana la vae.”—Mateo 5:23, 24.
Le kpɔɖeŋu me, nɔvi aɖe ase le eɖokui me be nèdze agɔ le ye dzi. Yesu gblɔ le nɔnɔme ma ŋu be wòe wòle be nàyi ‘aɖadzra mia kple nɔviwòa dome ɖo,’ èɖase le ɖokuiwò me be yee da vo ɖe eŋu loo alo be yemedze agɔ o. Le Helagbea nu la, nya si Yesu zã le afisia ‘fia akpa evea fe ɖekawɔwɔ le dzrehehe megbe.’ (Vine’s Expository Dictionary of Old and New Testament Words) Nyatefee, ne masɔmasɔ aɖe ɖo ame eve dome la, vodada aɖe atso akpa evea siaa gbɔ godoo, le esi ame evea siaa mede blibo o eye woate ŋu ada vo bɔbɔe ta. Zi geɖe la, esia bia be akpa evea nawɔ ɖeka.
Menye amesi tɔ dzɔ kple amesi tɔ medzɔ o fe nyae wònye o, ke boŋ amesi axɔ ŋgɔ be yeawɔ ŋutifafa ye hiã. Esi apostolo Paulo de dzesii be Korinto Kristotɔwo nɔ wo hati Mawu subɔlawo kplɔm yi xexemetɔwo fe ʋɔnui ɖe masɔmasɔwo abe esiwo ku ɖe ganyawo ŋu ene ta la, eɖɔ wo ɖo ale: “Nukaŋuti miena wowɔ vɔ̃ ɖe mia ŋuti boŋ oa? Nukaŋuti miena woba mi boŋ oa?” (Korintotɔwo I, 6:7) Togbɔ be ɖe Paulo gblɔ nya sia be yeana Kristotɔwo nadzudzɔ wo dome masɔmasɔwo tsɔtsɔ yi xexemetɔwo fe ʋɔnui hã la, gɔmeɖose si le eme dze fã, be: Ŋutifafa si anɔ haxɔsetɔwo dome xɔ asi sasasã wu amesi tɔ dzɔ kple amesi tɔ medzɔ o ʋiʋli. Gɔmeɖose sia léle ɖe ta me naa wònɔa bɔbɔe be míaɖe kuku ɖe vodada aɖe si ame aɖe susu be míewɔ ɖe ye ŋu la ta.
Ehiã be Wòatso Dzime
Gake ame aɖewo zãa kukuɖenyawo yakatsyɔ. Le kpɔɖeŋu me, le Japan la, wosea nya sumimasen, si nye nya si koŋ wozãna tsɔ ɖea kukui la edziedzi ale gbegbe. Wote ŋu zãnɛ na akpedada, wònyea dɔmenyo aɖe si wowɔ na ame eye amea mete ŋu wɔ naneke tsɔ da akpee ɖe eta o ŋuti kukuɖeɖe. Le alesi wozãnɛ le mɔ vovovowo nu ta la, ame aɖewo ase le wo ɖokui me be wozãa nyaa edziedzi akpa eye be ɖeko wogblɔa wo gake metso wofe dzi me o. Nenema ke le dukɔ bubuwo me la, adze abe wozãa kukuɖenya fomeviwo wògbɔa eme akpa ene.
Le gbegbɔgblɔ ɖesiaɖe me la, ele vevie be ame fe kukuɖeɖe natso efe dzime. Ele be kukuɖenyaa kple gbe si wotsɔ gblɔe naɖee afia be amea se veve ɖe nuwɔnaa ta nyatefe. Yesu Kristo fia nu efe nusrɔ̃lawo le Todzimawunyaa me be: ‘Mina miafe Ẽ nanye Ẽ, O nanye O; elabena nusi ke wu esiawo la, etso vɔ̃ɖitɔ la me.’ (Mateo 5:37) Ne èle kuku ɖem la, meganye alakpanuwɔwɔ o! Le kpɔɖeŋu me: Ŋutsu aɖe si nɔ fli me le mɔzɔgbalẽwo me kpɔfe le yameʋudzefe aɖe la ɖe kuku esi efe mɔzɔkplo lɔ nyɔnu aɖe si nɔ eyome. Esi flia ɖe zɔ le aɖabafofo ʋɛ aɖewo megbe la, mɔzɔkploa galɔ nyɔnua ake. Ŋutsua gaɖe kuku ake tufafatɔe. Esi nu ma gadzɔ ake la, nyɔnua fe mɔzɔhati gblɔ na ŋutsua be nenye be ete ɖe edzi nyatefe be mɔzɔkploa le nyɔnua lɔm si ta wòle kuku ɖem ɖo la, ke nekpɔ egbɔ be mɔzɔkploa nagalɔ nyɔnua ake o. Ẽ, ele be woaɖoe kplikpaa be woagawɔ vodada si ta woɖe kuku ɖo tso dzi me la ake o.
Ne míafe kukuɖeɖea tso dzime la, míalɔ̃ ɖe vodada si wònye la dzi, abia tsɔtsɔke, ahadze agbagba be míaɖɔ nusi míegblẽ la ɖo alesi wòanya wɔe. Nenema ke wòle be amesi dzi wodze agɔa le nalɔ̃ faa atsɔ ake vodalaa dzimetrɔla la. (Mateo 18:21, 22; Marko 11:25; Efesotɔwo 4:32; Kolosetɔwo 3:13) Esi ame evea siaa mede blibo o ta la, amedomedzadzraɖoa mazɔ tẽ ɣesiaɣi o. Ke hã, kukuɖeɖe wɔa dɔ ŋutɔ le ŋutifafa wɔwɔ me.
Ɣeyiɣi si me Masɔ be Woaɖe Kuku O
Togbɔ be kukuɖenyawo gbɔgblɔ atsɔ ɖe vevesese ɖe vodada ta afia te ŋu naa amesi dzi wodze agɔ le fe dzi fana eye wòte ŋu naa ŋutifafa vana hã la, nunyala foa asa na kukuɖenya mawo gbɔgblɔ ne mesɔ be wòaɖe kuku o. Le kpɔɖeŋu me, tsɔe be nutefewɔwɔ na Mawu ŋue nyaa ku ɖo. Esime Yesu Kristo nɔ anyigba dzi la, “ebɔbɔ eɖokui ɖe anyi, eye wòɖo to yiɖase ku me, yiɖase fuwɔameti ŋuti ku la me ke.” (Filipitɔwo 2:8) Gake medo taflatse ɖe efe dzixɔsewo ta kple susu be yeavo tso fukpekpe me o. Eye Yesu meɖe kuku esime nunɔlagã la gblɔ be: “Metà Mawu gbagbe la na wò, be nagblɔe na mí nenye wòe nye Kristo, Mawuvi la” la o. Le esi tefe be Yesu natsɔ dzodzo nyanyanya aɖe kukui la, eɖo eŋu dzinɔamefotɔe be: “Wòe gblɔe; gake la mele egblɔm na mi bena: Tso esia dzi miele Amegbetɔvi la kpɔ ge, wòabɔbɔ nɔ anyi ɖe ŋusẽ fe nuɖusi me, anɔ dzifo fe alilikpowo dzi gbɔna.” (Mateo 26:63, 64) Meva Yesu fe susu me be yeaɖe asi le nutefewɔwɔ na ye Fofo, Yehowa Mawu, ŋu ahawɔ ŋutifafa kple nunɔlagã la o.
Kristotɔwo dea bubu amesiwo le ŋusẽnɔfewo ŋu. Ke hã mehiã be woaɖe kuku na ame aɖeke ɖe wofe toɖoɖo Mawu kple wo nɔviwo lɔlɔ̃ ta o.—Mateo 28:19, 20; Romatɔwo 13:5-7.
Naneke Maxe Mɔ na Ŋutifafa O
Egbea la, míewɔa vodada le blibomademade kple nuvɔ̃ si fe dome míenyi tso mía tɔgbui Adam gbɔ ta. (Romatɔwo 5:12; Yohanes I, 1:10) Adam fe aglãdzedze ɖe Ewɔla ŋue na wòzu nuvɔ̃me. Gake le gɔmedzedzea me la, ame deblibowoe Adam kple Xawa nye eye nuvɔ̃ menɔ wo ŋu o, eye Mawu do ŋugbe be yeana amegbetɔwo nagaɖo blibodede fe nɔnɔme sia me. Aɖe nuvɔ̃ kple emetsonuwo katã ɖa.—Korintotɔwo I, 15:56, 57.
Wò ya bu nusi ema fia ŋu kpɔ ko! Yesu dadavi Yakobo gblɔ le aɖaŋu si wòɖo le alesi woazã aɖe lae ŋu me be: “Ne ame aɖe meda vo le nufofo me o la, eyae nye ame blibo, eye wòkpɔ ŋusẽ bena, wòaɖu ŋutilã blibo la katã hã dzi.” (Yakobo 3:2) Ame deblibo ate ŋu akpɔ efe aɖe dzi ale be mahiã be wòaɖe kuku ɖe ezazã le mɔ gbegblẽ nu ta o. Ate ŋu ‘aɖu efe ŋutilã bliboa dzi.’ Aleke gbegbe wòanyoe enye si ne míeva zu ame deblibowo! Ɣemaɣi la, naneke magado kplamatse amewo dome ŋutifafa o. Gake hafi ɣemaɣi naɖo la, kukuɖeɖe tso dzime faa ɖe vodada si míewɔ ta awɔ akpa gã aɖe le ŋutifafa wɔwɔ me.
[Etenuŋɔŋlɔ]
^ mm. 8 Ate ŋu anye be ŋku si nɔ fu ɖem na Paulo tae mekpɔ nunɔlagã la dze sii o ɖo.
[Nɔnɔmetata si le axa 5]
Nukae míate ŋu asrɔ̃ tso Paulo fe kpɔɖeŋua me?
[Nɔnɔmetata si le axa 7]
Ne amesiame de blibo la, naneke maxe mɔ na ŋutifafa o


text:
Nyabiase Gbogbowo Ŋuɖoɖo Dzeameŋu Ʋɛwo
Nyabiase Gbogbowo Ŋuɖoɖo Dzeameŋu Ʋɛwo
LE AME Kɔkɔewo Katã fe Ŋkeke, si nye November 1, 1755, fe ŋdime la, anyigba ʋuʋu sesĩe le Lisbon-dugã la me esime dua me tɔ akpa gãtɔ nɔ sɔleme. Xɔ akpe geɖe mu, eye ame akpe gbogbowo ku.
Le afɔku ma megbe kpuie la, Fransetɔ agbalẽŋlɔla Voltaire ta efe agbalẽ si nye Poème sur le désastre de Lisbonne (Lisbon-fɔkua Ŋuti Hakpanya), si me wòŋlɔ ɖo be nya si gblɔm wole be afɔkua nye to si Mawu he na ameawo ɖe wofe nuvɔ̃wo ta la menye nyatefe o. Esi Voltaire nɔ gbe tem ɖe edzi be amegbetɔwo mate ŋu ase afɔku mawo tɔgbe fe dzɔdzɔ gɔme alo aɖe wo me o la, eŋlɔ bena:
Dzɔdzɔme mefoa nu o, eyata dzodzroe míebiaa nyae;
Míehiã Mawu aɖe si foa nu na amefomea.
Ke hã, menye Voltaire ye nye ame gbãtɔ si bia nyawo tso Mawu ŋu o. Le amegbetɔ fe ŋutinya katã me la, dzɔgbevɔ̃ewo kple afɔkuwo fɔ nyabiasewo ɖe amewo fe susu me. Ƒe akpe geɖee nye esi va yi la, blemafofo Hiob, amesi fe viwo katã ku teti eye wòdze dɔ vɔ̃ɖi aɖe la, bia be: “Nukaŋuti [Mawu] na kekeli ayaɖulawo? Eye wòtsɔ agbe na nuxalawo?” (Hiob 3:20) Egbea, ame geɖe mesea nusita Mawu dɔmenyotɔ aɖe si lɔ̃a ame nadze abe ɖee wòzi kpi esime fukpekpe kple madzɔmadzɔnyenye gbogbowo xɔ afe ɖi ene la gɔme o.
Ne dɔwuame, aʋawɔwɔ, dɔléle, kple ku dzɔ ɖe ame geɖewo dzi ŋutɔŋutɔ la, wogbea nya si nye be Wɔla aɖe li si tsɔa ɖe le eme na amefomea la keŋkeŋ. Xexemenunyala aɖe si mexɔ Mawu dzi se o gblɔ be: “Ne Mawu li vavã hafi wòɖea mɔ ɖevi kpea fu la, . . . ke naneke meli si woagblɔ atsɔ ɖe fɔbuame ɖa le edzi o.” Afɔku dziŋɔwo, abe Ametsɔtsrɔ̃ Gã si yi edzi le Xexemeʋa II me ene, na wofoa nya ta nenema. Kpɔ nya sia si Yudatɔ nuŋlɔla aɖe ŋlɔ ɖe nyadzɔdzɔlɛta aɖe me ɖa ko: “Numeɖeɖe kpuitɔ kekeake si woate ŋu ana le Auschwitz ŋu enye be Mawu aɖeke meli si ade nu amegbetɔwo fe nyawo me o.” Le numekuku aɖe si wowɔ le France, si nye Katolikotɔwo koŋ fe dukɔ me le fe 1997 me la, ame abe 40 le alafa me lɔfo ke ɖi Mawu fe anyinɔnɔ le amefomevi aɖewo tsɔtsrɔ̃ ɖa keŋkeŋ, abe esi dzɔ le Rwanda le fe 1994 ene, ta.
Nusi Awɔe be Xɔse Manɔ Amesi O Ye Wònyea?
Nukatae Mawu megena ɖe nyaa me tsɔ tsia afɔkuwo fe dzɔdzɔ nui o? Katolikotɔ blemanudzɔdzɔŋutinuŋlɔla aɖe gblɔ tɔteteɖedzitɔe be nyabiase sia nye “nusi wɔe be xɔse mele” ame geɖe “si o.” Ebia be: “Le nyatefe me la, anya wɔ be woaxɔ Mawu aɖe si daa asi ata me naneke mawɔmawɔe esime ame maɖifɔ miliɔn geɖewo le kukum eye wowua ameha gbogbo aɖewo le xexeame eye mewɔa naneke be yeatsɔ atsi enui o dzi asea?”
Katolikotɔwo fe nyadzɔdzɔgbalẽ si nye La Croix me nyati aɖe hã gblɔ nya ma tɔgbe be: “Eɖanye afɔku siwo dzɔ va yi o, ŋgɔyiyi siwo wɔm wole le mɔ̃ɖaŋununya mee o, dzɔdzɔmefɔkuwoe o, hlɔ̃ siwo woɖona donae o, alo ame vevi aɖe fe kue o, le nɔnɔmeawo dometɔ ɖesiaɖe me la, amesiwo dzidzi fo la wua mo dzi. Mawu ɖe? Wodina nusitae wòdzɔ ɖo. Ðe menye eyae nye Ðekematsɔlemetɔ Gãtɔ, Bemalénamela Gãtɔ oa?”
Papa John-Paul II dzro nyabiase siawo me le efe fe 1984 fe apostolonyenye lɛta si nye Salvifici Doloris me. Eŋlɔ bena: “Togbɔ be xexeame fe anyinɔnɔ ʋu ŋku na amegbetɔwo le kpɔɖeŋumɔ nu be Mawu li, be nunya, ŋusẽ kple gãnyenye le esi hã la, edze abe vɔ̃ɖinyenye kple fukpekpe tsyɔ nu efe nɔnɔme dzi ene, ɣeaɖewoɣi la, le mɔ ɖedzesi aɖe nu, vevietɔ le fu madzemadze gbogbo siwo amewo kpena gbesiagbe kpakple le vo gbogbo siwo amewo dana gake womehea to si dze na wo o me.”
Ðe fu gbogbo siwo kpem amegbetɔwo le la ɖo kpe Mawu aɖe si si lɔlɔ̃ le ŋutɔ eye efe ŋusẽ fo ɖesiaɖe ta, abe alesi Biblia ɖee fia ene, fe anyinɔnɔ dzia? Ðe wòtsia afɔku ɖekaɖekawo alo geɖewo nua? Ðe wòwɔa nane na mí egbea? Ne míazã Voltaire fe nyawo la, ɖe “Mawu aɖe si foa nu na amefomea” li aɖo nya siawo ŋua? Taflatse xlẽ nyati si kplɔe ɖo hena ŋuɖoɖoa.
[Nɔnɔmetata siwo le axa 3]
Lisbon fe tsɔtsrɔ̃ le fe 1755 me ʋã Voltaire be wògblɔ kakaɖedzitɔe be nudzɔdzɔ mawo gbɔ amegbetɔwo fe gɔmesese ŋu
[Afi Si Míexɔ Mɔɖeɖe Tso]
Voltaire: From the book Great Men and Famous Women; Lisbon: J.P. Le Bas, Praça da Patriarcal depois do terramoto de 1755. Foto: Museu da Cidade/Lisboa
[Nɔnɔmetata si le axa 4]
Ame geɖe ke ɖi Mawu fe anyinɔnɔ le nu wɔnublanui si nye amefomevi aɖewo tsɔtsrɔ̃ ɖa keŋkeŋ, abe esi dzɔ le Rwanda ene ta
[Afi Si Míexɔ Mɔɖeɖe Tso]
AFP PHOTO
[Nɔnɔmetata Tsofe si le axa 2]
COVER, children: USHMM, courtesy of Main Commission for the Prosecution of the Crimes against the Polish Nation


text:
Alesi Afɔku aɖe Trɔ Nye Agbee
Alesi Afɔku aɖe Trɔ Nye Agbee
ABE ALESI STANLEY OMBEVA GBLƆE ENE
Le fe 1982 me la, ʋu aɖe si nɔ du dzi sesĩe fom. Woda dɔ nam eye etefe medidi o megadze nye gbesiagbe dɔwɔnawo gɔme, togbɔ be mesea veve enuenu le esi fu aɖe gli le nye kɔ kple akɔta dome ta hã. Gake fe 15 megbe la, meto nutefekpɔkpɔ sesẽtɔ kekeake si do nye xɔse kpɔ wu la me.
DO ŊGƆ na afɔkua kple emegbe la, ŋusẽ nɔ ŋunye ŋutɔ va ɖo afi aɖe. Medea kame nyuie ɣesiaɣi si nyea dufufu kilometa 10 va ɖo 13 le kwasiɖanuwuwuwo, mewɔa kamedefefe si nye squash, eye mewɔa dɔ sesẽ. Mekpe asi ɖe Yehowa Ðasefowo fe Fiaɖufe Akpatawo kple Takpexɔwo tututu ŋu le Nairobi, Kenya, afisi míele.
Emegbe, le fe 1997 me la, nye akɔta va nɔ veyem sesĩe edziedzi. Dodokpɔ si kɔdzitɔwo wɔ ɖee fia be nye dzimefu fe kpefe aɖe gli eye wònɔ nye dzimefumeka miam. Wogblɔ be afɔku si ŋu mefo nu tsoe le gɔmedzedzea me la gbɔe wòtso.
Hafi nye lãmea nava gblẽ ɖe edzi la, mekpɔ nudzadzradɔ aɖe. Ƒome fe lãmesẽnyawo ŋuti nugblẽfexeɖoɖo hã nye nunana siwo kpe ɖe eŋu. Mɔkpɔkpɔ si nɔ asinye ɖe ŋutilãmedɔa ŋu nyo ale gbegbe. Gake le fe 1998 fe domedome la, tso nye akɔta va ɖo afɔwo gbɔ va kuna ɖe ŋunye yigbaa ŋutɔ. Nye lãme nɔ gbegblẽm ɖe edzi gbesiagbe.
Etefe medidi o, dɔ ge le asinye, tsɔ kpe ɖe eŋu viɖewo katã ŋu. Mía vinyɔnu eve, Sylvia xɔ fe 13 eye Wilhelmina hã xɔ fe 10 ɣemaɣi. Esi dɔ meganɔ asinye o ta la, ele be míanɔ agbe ɖe fetu si srɔ̃nye, Joyce xɔna ɣleti kukui nu. Esi míedze ŋgɔ nɔnɔme yeyewo ta la, míetrɔ asi le míafe agbenɔnɔ ŋu to nusiwo mehiã tututu o la dzi ɖeɖe akpɔtɔ me. Míedze agbagba nɔ te ɖe enu.
Seselelãme Gbegblẽwo
Malɔ̃ ɖe edzi be esi nusi tututu nɔ wɔyem la va dze fã la, dzi ɖe le fonye, nyemekɔa nu le nye nyawo dzi o, eye medoa dziku kabakaba. Ɣeaɖewoɣi la, medoa dziku vevie hedoa adã, eye mehea nya ɖe nu suetɔ ɖesiaɖe ta. Meléa blanui ɣesiaɣi kloe. Blanuilélea gblẽ nu le amesiame ŋu le fomea me. Nɔnɔme yeye aɖe kura si ŋu srɔ̃nye kple mía vinyɔnuwo menya nu boo aɖeke tsoe o lae dze ŋgɔ wo.
Ɣemaɣi la, mebui be naneke megblẽ le nye seselelãmewo ŋu o. Nye kpekpeme dzi ɖe edzi. Nugodo dede kple aɖuɖɔ ɖɔɖɔ fe kuxi sesẽ aɖe nɔ ŋunye. Ekpea ŋu nam enuenu. Zi geɖe la, meɣlaa ɖokuinye nɔa avi fam. Medoa dziku vevie ɣeaɖewoɣi ale gbegbe be ɖeko wòɖia kokoe. Menyae be nyemenɔ nu wɔm nyuie ɖe nye nɔnɔmea ŋu o.
Esi menye hamemegã le Yehowa Ðasefowo fe Kristotɔwo fe hamea me ta la, mexlɔ̃ nu hati Kristotɔwo enuenu be woagabu fukpekpe aɖeke fe fɔ Yehowa gbeɖe o. Ke hã, nye ŋutɔe va le biabiam—eye menye zi ɖeka hã o—be ‘Nukata wòle be Yehowa naɖe mɔ nusia nadzɔ ɖe dzinye?’ Togbɔ be mezãa ŋɔŋlɔawo abe Korintotɔwo I, 10:13 ene me nyawo tsɔ doa ŋusẽ hedea dzi fo na ame bubuwo hã la, mese le ɖokuinye me be nusi wu tsɔtsɔ nam me tomee mele!
Atikewɔwɔ fe Kuxia
Atikewɔwɔ fe mɔnu nyuitɔ kpɔkpɔ nye kuxi. Meyia kamededetikewɔla, fukpela, kple nutɔtɔamedɔdala gbɔ le ŋkeke ɖeka me. Ne makpɔ gbɔdzɔe kura hã la, ɣeyiɣi kpui aɖe tɔ koe wònyena. Mede ɖɔkta vovovowo, tsɔ kpe ɖe fugɔglɔ̃dzɔla kple ahɔhɔ̃kola ŋu gbɔ. Wo katã lɔ̃ ɖe nya ɖeka aɖe dzi: Ehiã be woawɔ dɔ nam be vevesesea dzi naɖe akpɔtɔ ahaɖe fu si gli la ɖa. Le nye dzixɔse siwo tso Biblia me ta la, meɖe nu me na atikewɔla siawo be womado ʋu nam le nɔnɔme aɖeke me o.—Dɔwɔwɔwo 15:28, 29.
Amekola gbãtɔ gblɔ be yeako nye dzime. Eɖe eme nam be afɔku ate ŋu anɔ mɔnu sia ŋu. Gake amekola sia mete ŋu ɖo kpe edzi nam be yemazã ʋu o. Nyemegatrɔ yi egbɔ o.
Evelia gblɔ be yeako nye kɔ be yeate ŋu ake ɖe dzimefumekaa ŋu. Mɔnu sia dze nu dziŋɔ nam ŋutɔ. Togbɔ be nye ʋumadomadoa menye kuxi aɖeke nɛ o hã la, edi be yeakom enumake numeɖeɖe boo aɖeke manamanae. Meɖe asi le eya hã ŋu.
Gake mete ŋu va kpɔ ɖɔkta aɖe si lɔ̃ ɖe nye didiwo dzi to Yehowa Ðasefo siwo nye míafe Kɔdzi Kadododzikpɔkɔmitia me tɔwo fe kpekpeɖeŋu me. Mɔnu si amekola etɔ̃lia kafu la sɔ kple esi evelia hã kafu; ebia be woako kɔ nam. Eɖe eme be afɔkuawo anɔ ʋɛ.
Alesi woawɔ amekokoa fe wɔwɔfia tsitotsito si mekpɔ la do ŋɔdzi nam ale gbegbe. Enyanya be woahiã be woawɔ dɔ sia le ŋutinu vevi siwo nye dzi la kple dzitodzito ŋu ye na megavɔ̃ ɖe edzi. Ðe matsi agbea? Abe alesi nànyae ene la, dziɖeleamefo fe seselelãme mawo meɖe vɔvɔ̃ si nɔ menye la ɖa o.
Le November 25, 1998, dzi la, wowɔ gafofo ene fe dɔ kpɔdzidzedze aɖe nam le Nairobi kɔdzi. Amekokoa lɔ nye alimefu sue aɖe ɖeɖe ɖa hã ɖe eme. Wotrɔ asi le fu sue si woɖe la ŋu hetsɔ ga gbabɛ kple gatagbadzɛ de esi gblẽ la tefe. Esia kpe ɖe ŋunye. Gake meɖe nye kuxiwo katã ɖa o. Mesea veve geɖe ne mele zɔzɔm. Nye lãme gakuna yigbaa edziedzi.
Nɔnɔme Nyuiwo Ðeɖe Fia
Abe alesi megblɔe va yi ene la, metsɔ ɣeyiɣi gbogbo aɖe xa nu hebu tame mɔkpɔkpɔbuɖeametɔe tso nye nɔnɔmea ŋu. Nukutɔe la, dɔnɔdzikpɔla geɖe kafuam ɖe nye akɔdzedzeanyi kple mɔkpɔkpɔ si le asinye la ta. Nukata wose le wo ɖokui me nenema? Wokpɔe be togbɔ be menɔ veve sem vevie hã la, megafoa nu tso dzixɔse si le asinye na Mawu ŋu na wo.
Togbɔ be medoa dziku hedoa adã ɣeaɖewoɣi le nusiwo me tom mele ta hã la, megakpɔtɔ ɖoa ŋu ɖe Yehowa ŋu. Edo alɔm le nusiwo katã me meto la me—ale gbegbe be, ŋu kpeam ɣeaɖewoɣi. Meɖoe kplikpaa be maxlẽ ŋɔŋlɔ siwo menya be woade dzi fo nam le nɔnɔme si me tom mele la me ahade ŋugble le wo ŋu. Esiawo dometɔ aɖewo nye:
Nyaɖeɖefia 21:4: “Mawu latutu aɖatsi sia aɖatsi ɖa le wofe ŋku me, eye ku maganɔ anyi akpɔ o, eye konyifafa kple ɣlidodo kple veve aɖeke maganɔ anyi o.” Ŋugbledede le Biblia fe ŋugbedodo si ku ɖe xexe yeye si me aɖatsi kple vevesese nu ayi tegbee ŋu la fa akɔ nam.
Hebritɔwo 6:10: “Mawu menye madzɔmadzɔtɔ be, wòaŋlɔ miafe dɔwɔwɔ kple lɔlɔ̃, si mieɖe fia le efe ŋkɔ ta, le esime miesubɔ ame kɔkɔewo, eye miegale edzi le wo subɔm la be o.” Togbɔ be mezu wɔametɔ hã la, menyae be Yehowa ade asixɔxɔ dɔ siwo mewɔ le efe subɔsubɔdɔa me ŋu.
Yakobo 1:13: “Amesi wote kpɔ la, megagblɔ bena, Mawue te ye kpɔ o; elabena womate ŋu ate Mawu akpɔ kple nuvɔ̃ o, ke eya ŋutɔ la metea ame aɖeke kpɔna o.” Aleke nya ma nye nyatefe enye esi! Togbɔ be Yehowae ɖe mɔ ɖe nye fukpekpea ŋu hã la, menye egbɔe wòtso kura o.
Filipitɔwo 4:6, 7: “Migatsi dzimaɖi le naneke ŋuti o, ke boŋ le nusianu me la mitsɔ gbedodoɖa kple kukuɖeɖe na Mawu nanya miafe dzimedidiwo, eye mitsɔ akpedada kpe ɖe eŋuti. Eye Mawu fe ŋutifafa, si fo gɔmesesewo katã ta la, adzɔ miafe dziwo kple miafe tamesusuwo ŋu adzra wo ɖo le Kristo Yesu me.” Gbedodoɖa kpe ɖe ŋunye nye susu dze akɔ anyi alesi dze, si wɔe be mete ŋu le te nɔm ɖe nye nɔnɔmea nu nunyatɔe wu.
Mezã ŋɔŋlɔ siawo tsɔ de dzi fo na amewo le wofe xaxawo me—eye wokpe ɖe wo ŋu! Gake meva de dzesii be nyemese asixɔxɔ si le wo ŋu gɔme bliboe o. Nye dɔlélea mee mevase ɖokuibɔbɔ gɔme eye mesrɔ̃ alesi maɖo ŋu ɖe Yehowa ŋu bliboe le.
Ŋusẽdoamenu Bubuwo
Ame geɖewo foa nu tso Kristotɔwo fe nɔviwo fe habɔbɔa ŋu be enye kpekpeɖeŋutsofe gã le xaxaɣiwo me. Ke hã aleke wòle bɔbɔe enye si be míaŋe aɖaba afu mía nɔviŋutsu kple nɔvinyɔnu Kristotɔwo dzi! Enye nyatefe be seɖofe ate ŋu anɔ kpekpeɖeŋu siwo woate ŋu ana ŋu ya, gake woli na mí ɣesiaɣi. Esia va eme le gonyeme. Womegbea gbɔnye vava le nye dɔbadzi nɔnɔ le kɔdzi o, eye wovana ŋdi kanya ɣeaɖewoɣi. Wokpe ɖe ŋunye le kɔdzifewo xexe gɔ̃ hã me. Meda akpe geɖe na amesiwo katã dzi nye nɔnɔmea wɔ dɔ ɖo eye wova xɔ nam la.
Le míafe hamea me la, Ðasefowo nyae be nyemagate ŋu awɔ nu boo aɖeke o. Fifia la menye dzikpɔla zimenɔla eye mele dɔ wɔm kple Kristotɔ hamemegã alɔdoamelawo. Nyemedzudzɔ gbefãɖeɖe kpɔ gbeɖe o. Le nye dɔlélea fe sesẽafe la, mekpe ɖe ame eve ŋu va ɖo esime wotsɔ wofe agbe ɖe adzɔgbe na Yehowa. Ðeka nye subɔsubɔdɔwɔla le Yehowa Ðasefowo fe hame aɖe me le Nairobi fifia.
Nyemenya aleke gbegbee mada akpe na srɔ̃nye ɖe kpekpeɖeŋu si wònam le nɔnɔme sesẽ bliboa me ta o. Edo dzi le dzikudoɣiwo, nye seselelãmewo fe tɔtrɔwo, nye ŋumaɖɔɖowo, kple nye dziɖeleamefo fe ɣeyiɣiwo me. Ɣesiaɣi si manɔ avi fam ahanɔ veve sem la, edea dzi fo nam hefaa akɔ nam. Ŋusẽ kple ŋutete si nɔ esi le nɔnɔme sesẽawo me gakpɔtɔ wɔa nuku nam. Eɖee fia be yenye ‘xɔlɔ̃ lɔ̃ame ɣesiaɣi.’—Lododowo 17:17.
Mía vinyɔnuawo hã srɔ̃ alesi woakpe akɔ kple nye nɔnɔmea. Wowɔ nusi woate ŋui tsɔ na kpekpeɖeŋum. Wose nye hiahiãwo gɔme eye wotsona ɖe eŋu kaba, hekpɔa egbɔ si wɔe be nye dzi dze eme ne wo dada meli o. Sylvia ye nye nye “atizɔti,” si kpena ɖe ŋunye be maɖi tsa le afea me ne mekpɔe be ŋusẽ vɔ le ŋunye.
Ke Mina, si nye ɖevitɔ, ya ɖe? Meɖo ŋku ɣeaɖeɣi si medze anyi le afea me eye nyemete ŋu nɔ fɔfɔm o la dzi. Eya ɖeka koe nɔ afeme. Etsɔ efe ŋusẽ katã tsɔ fɔm ɖe te eye wòkplɔm ɖɔɖɔ yi ɖe nye xɔmee. Menya alesi tututu wòwɔ te ŋu wɔ esia o. Nuwɔwɔ dzinɔamefotɔe ɖeka ma tsi susu me nam ɖikaa.
Tenɔnɔ ɖe nye afɔku nue nye nɔnɔme sesẽtɔ kekeake si me meto kpɔ le nye agbe me. Egakpɔtɔ nye nɔnɔme sesẽ si me tom mele. Naneke metɔ gbe nye agbe kple xɔse alea gbegbe kpɔ o. Mesrɔ̃ nu geɖe tso ɖokuibɔbɔ, nugɔmesesename, kple veveseseɖeamenu ŋu. Ŋuɖoɖo ɖe Yehowa ŋu bliboe kple kaka ɖe eyama dzi kpe ɖe ŋunye le nye kuxi sia me.
Meva kpɔ apostolo Paulo fe nyawo fe nyatefenyenye dze sii be: “Kesinɔnu sia le mía si le anyigoewo me, bene ŋusẽ fe agbɔsɔsɔ, si gbã go la, nanye Mawu tɔ, eye menye mía gbɔ wòatso o.” (Korintotɔwo II, 4:7) Mekpɔa akɔfafa geɖe le “dzifo yeye kple anyigba yeye” si fe ŋugbe Mawu do be ava va la me. (Petro II, 3:13) Mele gbe dom ɖa be Yehowa nayi edzi anɔ lényem ɖe te ɖaseɖe esime xexe yeye ma nava, elabena ŋusẽ megale ŋunye o kokoko eye nu sue aɖe koe mate ŋu awɔ le nye ŋusẽ me.
[Nɔnɔmetata siwo le axa 28]
Kristotɔwo fe dɔwo wɔwɔ kple nye fomea kpe ɖe ŋunye medo dzi


text:
Aleke Nàte Ŋu Akpe Ðe Vi ‘Dzego’ Ŋui?
Aleke Nàte Ŋu Akpe Ðe Vi ‘Dzego’ Ŋui?
“Dzi nadzɔ wò; elabena . . . ebu, eye wogakpɔe.”—LUKA 15:32.
1, 2. (a) Aleke sɔhɛ aɖewo wɔ nu ɖe Kristotɔwo fe nyatefea ŋui? (b) Aleke dzila kple ɖevi siwo le nɔnɔme siawo me ase le wo ɖokui me?
“MELE dodom le nyatefea me!” Aleke gbegbee wòawɔ nuku na dzila Mawu-vɔ̃la siwo dze agbagba vevie be yewoanyi yewo viwo le Kristotɔwo fe mɔ dzi la be woase nya siawo tso wo vi aɖe nu enye si! Sɔhɛ bubuwo ‘ɖea wo ɖokui ɖe aga’ wofe tamesusuwo magblɔmagblɔe. (Hebritɔwo 2:1) Sɔhɛ siawo dometɔ geɖe ɖi vi nudomegblẽla, si le Yesu fe lododoa me, si dzo le fofoa feme heyi ɖagblẽ efe domenyinuwo dome le anyigba didi aɖe dzi.—Luka 15:11-16.
2 Togbɔ be kuxi sia mele Yehowa Ðasefo akpa gãtɔ ŋu o hã la, le wo dometɔ siwo ŋu wòle gome la, akɔfanya aɖeke meli si aɖe wofe nuxaxa ɖa keŋkeŋ o. Eye nu bubu si dzi míaŋe aɖaba afui o enye nuxaxa si me ɖevi dzegoa ŋutɔ hã ato. Efe dzitsinya ate ŋu anɔ fu ɖem nɛ le efe dzi fe gogloeafe ke. Le Yesu fe lododoa me la, vi nudomegblẽla la ‘trɔ va eɖokui me’ mlɔeba, wònye dzidzɔ na fofoa. Aleke dzilawo kple hamea me tɔ bubuwo ate ŋu akpe ɖe vi dzegowo ŋu be ‘woatrɔ va wo ɖokui mee’?—Luka 15:17.
Nusita Wotsoa Nyame Be Yewoado
3. Susu siwo ta sɔhɛwo tsoa nya me be yewoado le Kristo-hamea me dometɔ aɖewo ɖe?
3 Sɔhɛ akpe alafa geɖewo li siwo subɔa Yehowa kple dzidzɔ le Kristo-hamea me. Ke Timoteo II, 4:10) Alo woasusui be Yehowa fe alẽha si ta wòkpɔna la me nɔnɔ xaxa akpa. Dzitsinya ɖefuname, nyɔnu alo ŋutsu aɖe fe nu nyoameŋu si nu sẽ, alo didi be ame fe nuwɔna nadze ame hatiwo ŋu hã ate ŋu ana sɔhɛ nado le Yehowa fe alẽha la me. Sɔhɛ aɖe ate ŋu adzudzɔ Mawu subɔsubɔ le nusi dze abe edzilawo alo Kristotɔ bubu aɖe fe alakpanuwɔwɔ ene ta.nukatae sɔhɛ bubuwo dona le eme? Awɔ na wo be nane si yewoate ŋu akpɔ le xexeame le yewo ŋu tom. (
4. Nukae naa sɔhɛwo traa mɔ zi geɖe?
4 Zi geɖe la, ɖevi fe aglãdzenuwɔwɔ kple agbenɔnɔ nyea gbɔgbɔmegbɔdzɔgbɔdzɔ fe dzesi, enyea nusiwo le efe dzi me ɖeɖefia. (Lododowo 15:13; Mateo 12:34) Susu ka ke tae sɔhɛ aɖe tra mɔ ɖo o, zi geɖe nusi he efe kuxia vɛ enye be ‘nyatefe fe sidzedze vavãtɔ’ mele esi o. (Timoteo II, 3:7) Le esi tefe be sɔhɛwo nanɔ Yehowa subɔm ɖewoɖewoe la, ele vevie be woatu fomedodo kplikplikpli kple eyama ɖo. Nukae akpe ɖe wo ŋu woawɔ esia?
Te Ðe Mawu Ŋu Kplikplikpli
5. Nu vevi kae hiã be sɔhɛ natu fomedodo ɖo kple Mawu?
5 Nusrɔ̃la Yakobo ŋlɔ bena: “Mite ɖe Mawu ŋu, eye wòate ɖe mia ŋu.” (Yakobo 4:8) Be sɔhɛ nate ŋu awɔ ema la, ele be woakpe ɖe eŋu wòatu lɔlɔ̃ na Mawu fe Nya la ɖo. (Psalmo 34:9) Le gɔmedzedzea me la, ahiã “notsi”—si nye Biblia fe gɔmedzenufiafiawo. Gake ne ete vivisese na Mawu fe Nya eye “nuɖuɖu sesẽ”—si nye gbɔgbɔ me sidzedze goglowo—te enu vivi la, madidi kura hafi wòaɖo gbɔgbɔmetsitsinyenye gbɔ o. (Hebritɔwo 5:11-14; Psalmo 1:2) Sɔhɛ aɖe si lɔ̃ ɖe edzi be yenyrɔ ye ɖokui ɖe xexemenuwɔnawo me vĩ la va te asixɔxɔ dede gbɔgbɔmedzidzenuwo ŋu. Nukae kpe ɖe eŋu wòtrɔ? Esi woɖo aɖaŋu nɛ be wòaxlẽ Biblia bliboa la, ezɔ ɖe Biblia xexlẽ edziedzi fe ɖoɖo aɖe dzi. Ẽ, Mawu fe Nya la xexlẽ gbesiagbe le vevie hena fomedodo kplikplikpli tutuɖo kple Yehowa.
6, 7. Aleke dzilawo ate ŋu akpe ɖe wo viwo ŋu be woatu lɔlɔ̃ na Mawu fe Nya la ɖoe?
6 Aleke wòle vevie nye si be dzilawo nakpe ɖe wo viwo ŋu be woatu lɔlɔ̃ na Mawu fe Nya la ɖo! Togbɔ be wowɔa fomenusɔsrɔ̃ edziedzi hã la, nyɔnuvi fewuivi ɖeka ya dea ha kple gbevuviwo. Egblɔ le wofe fome nusɔsrɔ̃a ŋu be: “Ne Papa bia nyawo la, ɖeko mexlẽa ŋuɖoɖoawo nɛ tẽ le agbalẽa me, nyemefɔa ta dzi kpɔa eŋkume gɔ̃ hã o.” Le esi tefe be ne wole fomenusɔsrɔ̃ wɔm woafu du ato nyatia me awu enu la, dzila nyanuwo wɔa nufiafia fe aɖaŋu ŋudɔ. (Timoteo II, 4:2) Be nusɔsrɔ̃a navivi ɖevi nu la, ele be wòase le eɖokui me be nusɔsrɔ̃a ka ye. Nukata màbia nukpɔsusu fe nyabiabiawo ahana wòaɖe efe susu agblɔ o? De dzi fo na ɖevia be wòagblɔ alesi wòazã nusi srɔ̃m wòle le efe agbenɔnɔ mee. *
7 Gakpe ɖe eŋu la, wɔ Ŋɔŋlɔawo me numedzodzroa wòavivi. Ɣeyiɣi si wòanya wɔ la, na ɖeviawo nawɔ Biblia me nudzɔdzɔwo fe wɔwɔfia alo dramawo. Kpe ɖe wo ŋu woakpɔ afisi nudzɔdzɔ si me dzrom miele la dzɔ le kple tefea fe nɔnɔme le susu me. Míate ŋu azã anyigba fe nɔnɔmetata alo nyaɖoɖowo hã. Ẽ, woate ŋu ato nuwo kpɔkpɔ le susu me fe mɔnu aɖewo dzi awɔ fomenusɔsrɔ̃ wòavivi ahanɔ vovovo. Anyo be dzilawo hã nalé ŋku ɖe woa ŋutɔwo fe fomedodo kple Yehowa ŋu. Ne woa ŋutɔwo te ɖe Yehowa ŋu kplikplikpli la, woate ŋu akpe ɖe wo viwo ŋu be woawɔ nenema.—Mose V, 6:5-7.
8. Aleke gbedodoɖa kpena ɖe ame ŋu wòtena ɖe Mawu ŋui?
8 Gbedodoɖa hã kpena ɖe ame ŋu wòtena ɖe Mawu ŋu kplikplikpli. Nyɔnuvi aɖe si le gegem ɖe efe fewuiwo me se le eɖokui me be yemete ŋu le tiatia wɔm le Kristotɔwo fe agbenɔnɔ kple ye xɔlɔ̃ siwo si yefe dzixɔsewo mele o dome o. (Yakobo 4:4) Nukae wòwɔ tso eŋu? Eʋu nya me be: “Zi gbãtɔe nye ema medo gbe ɖa na Yehowa kple ŋkubiã tso nye seselelãme ŋu.” Ewu nyaa nu be woɖo yefe gbedodoɖaa ŋu mlɔeba esime yeva kpɔ xɔlɔ̃ dze le Kristo-hamea me si yegblɔa yefe dɔmenya na. Esi wòse le eɖokui me be Yehowa nɔ mɔ fiam ye ta la, ete fomedodo tutuɖo kple Mawu. Dzilawo ate ŋu akpe ɖe wo viwo ŋu to asitɔtrɔ le woa ŋutɔwo fe gbedodoɖa ŋu be wòanyo ɖe edzi me. Ne fomea fo fu le gbe dom ɖa la, dzilawo ate ŋu agblɔ wofe seselelãme ale be wo viwo ate ŋu akpɔ kadodo si le wo dzilawo kple Yehowa dome adze sii.
Gbɔ Dzi Ði Gake Nàsẽ Ŋu
9, 10. Kpɔɖeŋu kae Yehowa ɖo ɖi esime wògbɔ dzi ɖi blewuu na Israel-vi dzegoawo?
9 Ne sɔhɛ aɖe te mɔ tatra la, ɖewohĩ ate kpɔ anɔ eɖokui ɖem ɖe aga eye edzilawo adze agbagba be yewoaɖo dze kplii tso gbɔgbɔmenuwo ŋu gake wòagbe. Nukae dzilawo ate ŋu awɔ le nɔnɔme sesẽ sia tɔgbe me? Bu nusi Yehowa wɔ tso blema Israel ŋu la ŋu kpɔ. Enɔ te ɖe Israel-vi ‘kɔlialiatɔwo’ nu fe 900 kple edzivɔ sɔŋ hafi ɖe asi le wo ŋu keŋkeŋ be woalé wofe godzemɔa atsɔ. (Mose II, 34:9; Kronika II, 36:17-21; Romatɔwo 10:21) Togbɔ be wonɔ Yehowa “tetekpɔ dzi ɖaa” hã la, ‘ekpɔ nublanui’ na wo. “Eɖoa asi efe dɔmedzoe dzi zi geɖe, eye meɖea asi le efe dziku katã ŋu o.” (Psalmo 78:38-42) Vodada aɖeke menɔ alesi Mawu wɔ nu kpli woe ŋu o. Dzila lɔ̃amewo srɔ̃a Yehowa hegbɔa dzi ɖi ne ɖevia metrɔ enumake esime wole agbagba dzem be yewoakpe ɖe eŋu o.
10 Be woagbɔ dzi blewuu alo woagbɔ dzi ɖi, mefia be “woanɔ fu kpem ɖaa o”; efia be woagana mɔkpɔkpɔ katã nabu ɖe ame be nɔnɔme si he nuxaxa vɛ la ava ka ɖe eme o. Yehowa ɖo alesi woagbɔ dzi blewuu fe kpɔɖeŋu ɖi. Exɔ ŋgɔ dɔ efe dɔlawo ɖo ɖe Israel-viwo “enuenu.” Yehowa ‘kpɔ nublanui na efe amewo’ togbɔ be ‘woyi edzi ɖe alɔme le efe ame dɔdɔawo ŋu hedo vlo efe nyawo’ hã. (Kronika II, 36:15, 16) Efo koko na Israel-viawo be: “[Taflatse] amesiame netrɔ tso efe mɔ vɔ̃wo dzi.” (Yeremya 25:4, 5) Ke hã, Yehowa meɖe asi le efe gɔmeɖose dzɔdzɔewo ŋu o. Woxlɔ̃ nu Israel-viawo be ‘woatrɔ ɖe’ Mawu kple efe mɔwo ŋu ‘ake.’
11. Aleke dzilawo ate ŋu agbɔ dzi ɖi blewuu gake ahasẽ ŋu le nuwɔwɔ kple ɖevi si tra mɔ mee?
11 Dzilawo ate ŋu asrɔ̃ Yehowa fe dzigbɔgbɔ blewuu fe kpɔɖeŋua ne wometsɔ dzitsitsi ɖeasi le ɖevi si tra mɔ la fe nya me o. Ne mɔkpɔkpɔ mebu ɖe wo o la, woate ŋu axɔ ŋgɔ awɔ nusi ana dzeɖoɖo fe kadodo nakpɔtɔ anɔ woa kplii dome alo agbugbɔ aɖoe te. Togbɔ be woalé gɔmeɖose dzɔdzɔewo me ɖe asi hã la, woate ŋu afo koko na ɖevia “enuenu” be wòatrɔ ava nyatefemɔa dzi.
Ne Woɖe Ðevi le Hamea Me
12. Agba kae le dzilawo dzi ku ɖe ɖevi si le wo gbɔ evɔ woɖee le hamea me la ŋu?
12 Ke ne ɖevi aɖe si le edzilawo gbɔ wɔ nuvɔ̃ gã eye le efe dzimematrɔmatrɔ ta woɖee le hamea me ya ɖe? Esi ɖevia le edzilawo gbɔ ta la, ekpɔtɔ nye wofe agbanɔamedzi be woafia nui eye woana hehee le ɖekawɔwɔ me kple Mawu fe Nya. Aleke woate ŋu awɔ esiae?—Lododowo 6:20-22; 29:17.
13. Aleke dzilawo ate ŋu adze agbagba aɖo ɖevi si da vo fe dzi gbɔe?
13 Anya wɔ—le nyatefe me la, anyo wu—be woana nufiame kple amehehe sia le woa kplii ɖeɖe fe Biblia-nusɔsrɔ̃ wɔɣi. Ele be dzilaawo nakpɔ nu ayi ŋgɔ agbɔ ɖevia fe agbe sesẽa ŋu ahadze agbagba anya nusi le efe dzi me. Aleke efe gbɔgbɔmedɔlélea nu sẽe? (Lododowo 20:5) Ðe woate ŋu aɖo efe dzi fe bɔbɔefea? Ŋɔŋlɔ kawoe woate ŋu azã wòaɖe vi? Apostolo Paulo na kakaɖedzi mí be: “Mawu fe nya la le agbe, eye wòsẽa ŋu, eye wòɖana wua yi nuevee sia yi nuevee, eye wòfona ɖe ame yina ɖe eme, halase esime wòmãa luʋɔ kple gbɔgbɔ kple funukpefeewo kpakple futomemi me, eye wònye tamesusuwo kple dzimedidiwo fe ʋɔnudrɔ̃la.” (Hebritɔwo 4:12) Ẽ, dzilawo ate ŋu awɔ nu geɖe wu gbɔgblɔ na wo via dzaa ko be wòagawɔ nugbegblẽa ake o. Woate ŋu adze agbagba aɖoe mɔ dzi ahakpe ɖe eŋu wòahaya.
14. Afɔ kae wòle be sɔhɛ si da vo naɖe gbã be wòadzra woa kple Yehowa dome fomedodo ɖo, eye aleke dzilawo ate ŋu akpe ɖe ɖevia ŋu be wòaɖe afɔ mae?
14 Ehiã be sɔhɛ si da vo nagbugbɔ dzra woa kple Yehowa dome fomedodo ɖo. Afɔ gbãtɔ si wòaɖee nye be ‘wòatrɔ ahagbugbɔ.’ (Dɔwɔwɔwo 3:19; Yesaya 55:6, 7) Ne dzilawo le kpekpeɖeŋu nam ɖevi si le wo feme, si tsi tre ɖe mawunya ŋu be wòatrɔ dzime la, ele be ‘woaɖu wo ɖokui dzi le nɔnɔme vɔ̃ me, eye woaxlɔ̃ nui ‘le dzigbɔɖeanyi me.’ (Timoteo II, 2:24-26) Ehiã be ‘woaka ŋku me nɛ’ le Biblia fe nukpɔsusu nu. Woagate ŋu aɖe Helagbe me nya si gɔme woɖe be ‘woaka ŋku me’ gɔme hã be “woaɖe nu me eme nakɔ.” (Nyaɖeɖefia 3:19; Yohanes 16:8) Eyata be woaka ŋku me bia be woaɖe nu me wòade to si ana ɖevia nakpɔ alesi nusi wɔm wòle nye nuvɔ̃e adze sii. Ele eme be nusia wɔwɔ mele bɔbɔe o ya. Afisi wòasɔ le la, dzilawo ate ŋu aɖo wo vi dzego la fe dzi gbɔ, ne wozã Ŋɔŋlɔ siwo sɔ tsɔ ɖe nu me nɛ. Ele be woadze agbagba akpe ɖe eŋu wòakpɔ alesi wòhiã be ‘wòalé fu vɔ̃ ahalɔ̃ nyui’ la adze sii. (Amos 5:15) Ðewohĩ ‘aganyɔ avo tso Abosam, si lée aboyo la fe mɔ̃ me.’
15. Akpa kae gbedodoɖa wɔna le vodala fe fomedodo kple Yehowa dzadzraɖo me?
15 Be ame nadzra woa kple Yehowa dome fomedodo ɖo la, gbedodoɖa le vevie ŋutɔ. Gake mele be ame aɖeke ‘naɖe kuku ɖe’ ame aɖe si dea ha kple Kristo-hamea tsã fe nuvɔ̃ si wɔm wòle gaglã dzimematrɔmatrɔe la ta o. (Yohanes I, 5:16, 17; Yeremya 7:16-20; Hebritɔwo 10:26, 27) Ke hã dzilawo ate ŋu abia Yehowa be wòana nunya yewo yewoatsɔ akpɔ nɔnɔmea gbɔe. (Yakobo 1:5) Ne sɔhɛ si woɖe le hamea me ɖe dzimetɔtrɔ fia gake ‘dzidefo mele esi ɖe tete ɖe Mawu ŋu’ o la, dzilawo ate ŋu ado gbe ɖa be ne edze Mawu ŋu be wòatsɔ ɖevia fe vodada akee la, ke Efe lɔlɔ̃nu neva eme. (Yohanes I, 3:21) Ele be gbedodoɖa siawo sese nakpe ɖe ɖevia ŋu wòakpɔe adze sii be Yehowa nye Mawu nublanuikpɔla. *—Mose II, 34:6, 7; Yakobo 5:16.
16. Aleke míate ŋu akpe ɖe ɖevi siwo woɖe le hamea me fe fometɔwo ŋui?
16 Ne woɖe ɖevi xɔnyɔnyrɔ le hamea me la, ele be hamea me tɔwo ‘nadzudzɔ hadede kplii.’ (Korintotɔwo I, 5:11; Yohanes II, 10, 11) Esia akpe ɖe eŋu be ‘wòatrɔ va eɖokui me’ eye wòagbugbɔ va Mawu fe alẽha si ta kpɔm wòle la me mlɔeba. (Luka 15:17) Gake eɖatrɔ va loo alo meɖatrɔ va o, hamea me tɔwo ate ŋu ade dzi fo na ɖevi si woɖe le hamea me fe fometɔwo. Mí katã míate ŋu adi mɔnukpɔkpɔ aɖe ‘vevesese ɖe ame ti’ afia eye míafe ‘dɔme natrɔ’ ɖe wo ŋu.—Petro I, 3:8, 9.
Alesi Ame Bubuwo Ate Ŋu Ana Kpekpeɖeŋui
17. Nukae wòle be wòanɔ susu me na hamea me tɔwo ne wole agbagba dzem be yewoakpe ɖe sɔhɛ si le mɔ tram ŋu?
17 Ke sɔhɛ si womeɖe le Kristo-hamea me o evɔ wògbɔdzɔ le xɔse me ya ɖe? Apostolo Paulo ŋlɔ bena: “Ne ŋutinu ɖeka le fu kpem la, ŋutinuwo katã kpea fu [ɖe eti].” (Korintotɔwo I, 12:26) Ame bubuwo ate ŋu atsɔ ɖe le sɔhɛ sia me vevie. Gake ŋuɖɔɖo hiã se ɖe afi aɖe, le esi sɔhɛ si dze dɔ le gbɔgbɔ me ate ŋu akpɔ ŋusẽ gbegblẽ ɖe sɔhɛ bubuwo dzi ta. (Galatiatɔwo 5:7-9) Le hame aɖe me la, ame tsitsi siwo si tameɖoɖo nyui le eye wodi be yewoakpe ɖe sɔhɛ aɖewo siwo gbɔdzɔ le gbɔgbɔ me ŋu la kpe wo va kplɔ̃ɖofe aɖee be woadzi ha aɖu ɣe ɖekae. Togbɔ be sɔhɛawo xɔ amekpekpea eye wose vivi le wɔnaawo me hã la, wofe ŋusẽ kpɔkpɔ ɖe wo nɔewo dzi va na wodzudzɔ hadede kple hamea mlɔeba. (Korintotɔwo I, 15:33; Yuda 22, 23) Menye hadomekpekpe si me gbɔgbɔmemɔfiafia aɖeke mele o ye akpe ɖe ɖevi si dze dɔ ŋu be efe lãme nasẽ o, ke hadede si akpe ɖe eŋu wòatu dzodzro ɖe gbɔgbɔmenuwo ŋu boŋue. *
18. Aleke míate ŋu asrɔ̃ Yesu fe lododoa me vi nudomegblẽla la fofo fe nɔnɔmee?
Luka 15:18-20, 25-32) Ƒewuivi aɖe si do le Kristo-hamea me eye emegbe wòva nutome gã takpekpe aɖe gblɔ be: “Mesusu be ame aɖeke malɔ̃ ate ɖe ame abe nye ene ŋu o, gake nɔviŋutsu kple nɔvinyɔnuwo te ɖe ŋunye hedo wòezɔ nam. Ewɔ dɔ ɖe dzinye ale gbegbe.” Egadze Biblia sɔsrɔ̃ gɔme ake eye emegbe wòxɔ nyɔnyrɔ.18 Ne sɔhɛ si do le hamea me gava Fiaɖufe Akpataa me ake alo va takpekpe aɖe la, bu alesi wòase le eɖokui me ŋu kpɔ. Ðe mele be míaɖe wòezɔdoname fe nɔnɔme si Yesu fe lododoa me vi nudomegblẽla la fofo ɖe fia la afia oa? (
Alɔ Megaku Wò O
19, 20. Nukatae wòle be nɔnɔme nyui nanɔ mía si tso ɖevi si dze go ŋu?
19 Ebia dzigbɔɖi be woakpe ɖe vi ‘dzego’ ŋu be ‘wòagatrɔ va eɖokui me’ eye ate ŋu anye gbetɔame na dzilawo kple ame bubuwo. Gake alɔ megaku wò o. “Menye ɖe [Yehowa le] wɔwɔm blewu le efe ŋugbedodowo dziwɔwɔ me, abe alesi ame aɖewo bunɛ blewuwɔwɔ la ene o; hafi egbɔ dzi ɖi blewu na mi, esi melɔ̃ bena, ame aɖeke natsrɔ̃ o, ke boŋ bena amewo katã natrɔ va dzimetɔtrɔ gbɔ la ŋuti.” (Petro II, 3:9) Ŋɔŋlɔawo me kakaɖedzi le mía si be Yehowa di be amewo natrɔ dzime ahanɔ agbe. Le nyatefe me la, edo ŋgɔ wɔ ɖoɖo lé avu le woa kple amegbetɔwo dome. (Korintotɔwo II, 5:18, 19) Efe dzigbɔɖi wɔe be ame miliɔn geɖe trɔ va wo ɖokui me.—Yesaya 2:2, 3.
20 Ekema ɖe mele be dzilawo nawɔ Ŋɔŋlɔawo me mɔnu ɖesiaɖe si anya wɔ ŋudɔ akpe ɖe wo vi si dze go ŋu be wòatrɔ va eɖokui me oa? Le Yehowa sɔsrɔ̃ me la, gbɔ dzi ɖi blewuu nàɖe afɔ siwo hiã be nàkpe ɖe viwò ŋu be wòatrɔ va Yehowa gbɔ. Lé Biblia fe gɔmeɖosewo me ɖe asi sesĩe, eye nàdze agbagba aɖe Yehowa fe nɔnɔme siwo nye lɔlɔ̃, dzɔdzɔenyenye, kple nunya afia ahado gbe ɖa nɛ be wòakpe ɖe ŋuwò. Abe alesi ko aglãdzela sẽdzime geɖe xɔ Yehowa fe amekpekpe lɔlɔ̃tɔe be woatrɔ va ye gbɔe ene la, viwò ŋutsu alo nyɔnu dzego la hã ate ŋu atrɔ va Mawu fe alẽha si ta kpɔm wòle la me.—Luka 15:6, 7.
[Etenuŋɔŋlɔwo]
^ mm. 6 Hena alesi woafia nu ɖeviwo wòaɖe vi ŋuti ɖaŋuɖoɖo bubuwo la, kpɔ Gbetakpɔxɔ, July 1, 1999, axa 13-17.
^ mm. 15 Mele be woado gbe ɖa alea ɖe ɖevi si woɖe le hamea me ta gaglã le hamea fe kpekpewo me o, elabena ame bubuwo manya nu tso amesi woɖe le hamea me fe nɔnɔmea ŋu o.—Kpɔ Gbetakpɔxɔ, October 15, 1979, axa 31.
^ mm. 17 Hena aɖaŋuɖoɖo tso nya sia koŋ ŋu la, kpɔ Eŋlisigbe me Nyɔ! June 22, 1972, axa 13-16; September 22, 1996, axa 21-3.
Èɖo Ŋku Wo Dzia?
• Nuka gbɔe wòate ŋu atso be sɔhɛwo nado le hamea me?
• Aleke woate ŋu akpe ɖe sɔhɛwo ŋu be woatu fomedodo kple Yehowa ɖoe?
• Nukatae wòhiã be dzilawo nagbɔ dzi ɖi blewuu gake woasẽ ŋu le kpekpeɖeŋu nana ɖevi dzegowo me?
• Aleke hamea me tɔwo ate ŋu akpe ɖe ɖevi dzego ŋui be wòatrɔ agbɔe?
[Biabiawo]
[Nɔnɔmetata si le axa 15]
Dzilawo fe gbedodoɖa si tso dzi me ate ŋu akpe ɖe wo viwo ŋu woakpɔ fomedodo si le dzilaawo kple Yehowa dome adze sii
[Nɔnɔmetata si le axa 15]
Mawu fe Nya xexlẽ hiã vevie hena fomedodo kplikplikpli tutuɖo kple Yehowa
[Nɔnɔmetata si le axa 17]
Do wòezɔ na ɖevi dzego ne ‘wòtrɔ va eɖokui me’
[Nɔnɔmetata si le axa 18]
Ðe afɔ siwo hiã nàkpe ɖe viwò ŋu wòatrɔ va Yehowa gbɔ


text:
SƆHƐWO BIANA BE
Nu Kae Mawɔ Ne Amewo Le Nye Nya Gblɔm?
Nu si tae wòvena
Ameŋunyagbɔgblɔ aɖewo vɔ̃ɖi. Le kpɔɖeŋu me, ne amea ɖoe koŋ be yeafo ɖi wò ŋkɔ. Gake ne menye ameŋunyagbɔgblɔ vɔ̃ɖie o hã la, evena vevietɔ nenye be míafe ame vevi aɖee gblɔ nya sia ɖe mía ŋu!—Psalmo 55:13-15.
“Meva see be xɔ̃nye aɖe le gbɔgblɔm na amewo be nyemetsɔa ɖeke le eme na ame bubuwo o. Evem ŋutɔ! Nyemese nu si tae wògblɔ nya ma ɖo la gɔme o.”—Ashley.
Nyatefenya: Ne wogblɔ nya manyomanyo ɖe ame ŋu la, evena ŋutɔ, eɖanye ame xɔlɔ̃ vevi alo ame bubu aɖee gblɔe o.
Nya vɔ̃—màte ŋu axe mɔ ɖe enu ɣesiaɣi o
Susu vovovo siwo ta wogblɔa amewo fe nya la dometɔ aɖewoe nye esi:
Ðetsɔleme vavã. Amegbetɔwo bɔa ha kple wo nɔewo. Eya ta esɔ be míaɖo dze kple mía nɔewo alo afo nu tso mía nɔewo ŋu. Biblia ŋutɔ hã de dzi fo na mí be ‘míafe ŋku nenɔ ame bubuwo fe nyonyo ŋu’ va se ɖe afi aɖe ya teti.—Filipitɔwo 2:4.
“Amegbetɔwo ŋue mielɔ̃a dzeɖoɖo tsoe wu!”—Bianca.
“Medina be manya nu siwo le edzi yim le amewo fe agbe me eye be mafo nu tso eŋu na ame bubuwo. Nyemenya nu si tae o, gake ɖeko wòvivia nunye.”—Katie.
Modzakaɖeɖe. Ame aɖewo nɔ anyi le Biblia-ŋlɔɣiwo siwo “mezãa wofe vovoɣiwo ɖe naneke ŋu tsɔ wu be woanɔ nya yeyewo gblɔm alo anɔ wo sem o.” (Dɔwɔwɔwo 17:21) Nenema ke ko wòle egbea hãe!
“Ɣeaɖewoɣi ne nu wɔdɔɖeamedzi aɖeke medzɔ o la, woawo ŋutɔ wokpaa ɖe ale be woakpɔ nya aɖe si ŋu woaɖo dze le.”—Joanna.
Ŋuʋaʋã. Biblia xlɔ̃ nu mí wòsɔ nyuie be míagatsɔ mía ɖokuiwo anɔ sɔsɔm kple ame bubuwo o. (Galatiatɔwo 6:4) Nublanuitɔe la, ne ame aɖewo kpɔ be ame bubuwo fe ŋutete wu yewo tɔ le nanewo me la, wonɔa wo ŋu gblẽm.
“Zi geɖe la, ameŋugbegblẽ ɖea nane fiana tso ameŋugblẽlawo ŋutɔ ŋu. Eɖenɛ fiana zi geɖe be wole ŋu ʋãm ame siwo ŋu gblẽm wole la le dzi me. Wogblẽa amewo ŋu ale be wofe dzi nadze eme eye woatsɔ ana kakaɖedzi wo ɖokuiwo be yewonyo wu ame siwo ŋu gblẽm yewole la.”—Phil.
Nyatefenya: Godogodoa amewo agblɔ wo haviwo ŋu nya, eye woagblɔ wò hã tɔwò.
Dzidzɔnya—mele be esia naɖe dzi le fowò o
Ele eme be màte ŋu axe mɔ na amewo be womegagblɔ ye ŋu nya o, gake àte ŋu atia ale si nàwɔ nui. Ne èse be amewo le ye ŋu nya gblɔm la, àte ŋu awɔ nu eve ya teti.
NU GBÃTƆ: Do tokui. Zi geɖe la, nu nyuitɔ si nàwɔ koe nye be nàdo tokui, vevietɔ ne enye nya maɖinyɛwo. Wɔ ɖe Biblia fe aɖaŋuɖoɖo sia dzi: “Wò gbɔgbɔ megayɔ ɖe dzikudodo ŋu o, elabena bometsilawo fe akɔtae dziku nɔna.”—Nyagblɔla 7:9
“Afluiwo nɔ ɖiɖim be mele zɔzɔm kple ŋutsuvi aɖe! Eɖi kokoe ale gbegbe be ɖeko metsɔe na nukokoe.”—Elise.
“Nu vevitɔ si xɔa aɖi le ameŋunyagbɔgblɔ sie nye ŋkɔ nyui fe amesinɔnɔ. Ne wole nya vɔ̃ gblɔm le ŋuwò na amewo gɔ̃ hã, esi amewo nyae be ènɔa agbe nyuie ta, ame ʋɛ aɖewo koe axɔ nya mawo dzi ase o. Nu nyui siwo wonya tso ŋuwò axɔ aɖi le ameŋunyagbɔgblɔ ma si.”—Allison.
Aɖaŋuɖoɖo: Ŋlɔ (1) nya si wògblɔ tso ŋuwò la ɖi, (2) ale si nèse le ɖokuiwò me la ɖi. Ne ènya ‘de ŋugble le wò dzi me’ vɔ ko la, anɔ bɔbɔe na wò be nàɖe susu ɖa le nya mawo dzi.—Psalmo 4:4, Eʋegbe Biblia fe 2010 tɔ.
NU EVELIA: Yi ame si gblɔ nyaa na amewo la gbɔ nàbiae. Le go aɖewo me la, àse le ɖokuiwò me be nya si wogblɔ ɖe ye ŋu vɔ̃ɖi ale gbegbe be ehiã be yeayi aɖafo nu kple ame si gblɔ nyaa na amewo.
“Ne èyi ɖabia nya ame si le ŋuwò gblẽm la, akpɔe dze sii be èse nya si gblɔm wòle tso ŋuwò la. Esia ate ŋu ana mɔnukpɔkpɔ mi miadzro nyaa me eye ate ŋu adzɔ gɔ̃ hã be miawu nya ma.”—Elise.
Hafi nàyi amea gbɔ la, bu Biblia fe mawunyakpukpui siawo ŋu eye nàdzro biabia siwo kpe ɖe wo ŋu la me.
“Ne ame aɖe mekpɔ se nya, hafi ɖo eŋu o la, bometsitsi kple ŋukpe wònye nɛ.” (Lododowo 18:13) ‘Ðe mese susu si tae amea gblɔ nya ɖo la gɔme tsitotsitoa? Ðe wòate ŋu anye be ame si va gblɔ nam be wole ŋunye gblẽm la mese nya nyuie oa?’
“Ele be ame sia ame naɖe abla le nusese me, nanɔ blewu le nufofo me, nanɔ blewu le dziku me.” (Yakobo 1:19) ‘Ðe wòsɔ be mayi ameŋunyagblɔla gbɔ le ɣeyiɣi sia mea? Ðe meka ɖe edzi be mebu nyaa ŋu nyuiea? Alo ɖe wòanyo be malala gbɔ ale be nye dziku nu nafa keŋkeŋ hafia?’
“Nu sia nu si miedina be amewo nawɔ na mi la, ele be miawo hã miawɔ nenema ke na wo.” (Mateo 7:12) ‘Nenye nyee wɔ nua ɖe amea ŋu ɖee, aleke madi be wòagblɔe nam? Afi kae madi be wòagblɔ nya sia nam le? Nyagbe kawo tɔgbi zazãe aɖe vi wu, eye aleke magblɔe wòaɖe vi wu?
Aɖaŋuɖoɖo: Hafi nàyi ameŋunyagblɔlaa gbɔ la, ŋlɔ nya siwo nàdi be yeagblɔ nɛ la ɖi. Azɔ lala kwasiɖa ɖeka alo eve, gbugbɔ xlẽ nu siwo nèŋlɔ ɖi la, eye nàkpɔ ɖa be ɖe wòahiã be yeatrɔ nanewo le wo me hã. Gawu la, anyo be nàka nu si nèdi yeawɔ la ta na dziwòla alo xɔ̃wò kpɔnutefe aɖe ne wòaɖo aɖaŋu na wò.
Nyatefenya: Abe ale si ko wòle le agbemenuwɔna geɖewo gome ene la, màte ŋu axe mɔ ɖe ameŋunyagbɔgblɔ nu keŋkeŋ o. Gake esia mefia be nàɖe mɔ wòakpɔ ŋusẽ ɖe dziwò o.


text: 15 Le ŋufɔke fe fɔŋli la, nunɔlawo fe tatɔwo kple dumegãwo kpakple agbalẽfialawo, ɛ̃, Sanhedrin blibo la, de adaŋu, eye wobla Yesu hekplɔe yi na Pilato.+2 Eye Pilato biae be: “Wòe nye Yudatɔwo fe fia la?”+ Eɖo eŋu nɛ be: “Eya tututue nye ema nègblɔ.”+3 Ke nunɔlawo fe tatɔwo tsɔ nya geɖewo ɖe eŋu.4 Azɔ Pilato gabiae be: “Mèle nya aɖeke ŋu ɖo ge oa?+ Kpɔ nya gbogbo siwo tsɔm wole ɖe ŋuwò ɖa.”+5 Ke Yesu megaɖo nya aɖeke ŋu o, eye wòwɔ nuku na Pilato ale gbegbe.+6 Ke le ŋutitotoŋkekenyui ɖe sia ɖe dzi la, eɖea asi le gamenɔla ɖeka si wobia la ŋu na wo.+7 Ɣemaɣi la, ŋutsu aɖe si woyɔna be Baraba la le gaxɔ me hekpe ɖe aglãdzela bubuwo ŋu, ame siawo wu ame le wofe aglãdzedze ɖe dziɖuɖua ŋu me.8 Eya ta ameha la va do hede asi Pilato biabia me be wòawɔ nu si wòwɔna na yewo ɖaa la.9 Pilato bia wo be: “Miedi be maɖe asi le Yudatɔwo fe Fia la ŋu na mia?”+10 Elabena Pilato nya be ŋuʋaʋã tae nunɔlawo fe tatɔwo de Yesu asi ɖo.+11 Ke nunɔlawo fe tatɔwo flɔ dzo ɖe ameha la te be woabia be wòaɖe asi le Baraba boŋ ŋuti na yewo.+12 Eye Pilato gabia wo be: “Ekema nu kae mawɔ ame si mieyɔna be Yudatɔwo fe Fia la?”+13 Wogado ɣli be: “Hee ɖe ati ŋu!”+14 Ke Pilato gabia wo be: “Nu ka tae? Nu vɔ̃ɖi kae wòwɔ?” Ðeko wogado ɣli sesĩe wu be: “Hee ɖe ati ŋu!”+15 Eye esi Pilato di be yeadze ameha la ŋu ta la, eɖe asi le Baraba ŋu na wo; eye esi wòna wofo Yesu kple atam+ vɔ la, eɖe asi le eŋu be woahee ɖe ati ŋu.+16 Azɔ asrafoawo kplɔe yi nutodziɖula la fe fiasãa fe xɔxɔnu, eye woyɔ asrafoha blibo la fo fu.+17 Wodo awu hɛ̃ aɖe nɛ, eye wotsɔ ŋù lɔ̃ fiakuku ɖɔ nɛ;18 eye wole ɣli dom le gbɔgblɔm nɛ be: “Míedo gbe na wò, Yudatɔwo fe Fia!”+19 Eye wotsɔ aɖa nɔ tame fom nɛ, woɖe ta ɖe eŋu, eye wodze klo hebɔbɔ nɛ.20 Mlɔeba esi woɖu fewu le eŋu vɔ la, woɖe awu hɛ̃ la le eŋu, eye wogatsɔ efe awudziwuiwo do nɛ. Eye wokplɔe do goe be woahee ɖe ati ŋu.+21 Eye wozi Simon, Kirenetɔ, si tso eme va yina, ame si tso agbleta gbɔna, eye wònye Aleksandro kple Rufo fofo la dzi be wòatsɔ Yesu fe fuwɔameti*+ la.22 Eye wokplɔe va tefe si woyɔna be Golgata, si gɔmee nye “Ametakolife.”+23 Wotsɔ wain si wotsaka kple mire la nɛ+ le afi ma, gake menoe o.24 Eye wohee ɖe ati ŋu, wodzidze nu ɖe efe awuwo dzi be woakpɔ esi ame sia ame axɔ, eye woma wo.+25 Gafofo etɔ̃lia* mee wohee ɖe ati ŋu.26 Eye woŋlɔ nya si wotsɔ tso enu la be: “Yudatɔwo fe Fia La.”+27 Wohe adzodala eve hã ɖe ati ŋu kpe ɖe eŋu le efe axawo dzi, ɖeka le efe ɖusime, eye evelia le efe miame.+28 * ——29 Eye ame siwo to tefea va yina la dzui, heʋuʋu ta+ gblɔ be: “Hoo na wò! Wò ame si gblɔ be yeamu gbedoxɔa afu anyi ahagbugbɔe atu le ŋkeke etɔ̃ me,+30 ɖe ɖokuiwò ne nàɖi tso fuwɔametia ŋu.”31 Nenema kee nunɔlawo fe tatɔwo kple agbalẽfialawo hã le fewu ɖum le eŋu le gbɔgblɔm na wo nɔewo be: “Exɔ na ame bubuwo; mate ŋu axɔ na eɖokui o!+32 Kristo, Israel fe Fia, neɖi tso fuwɔametia* ŋu míakpɔ azɔ, ne míaxɔ edzi ase.”+ Ame siwo wohe ɖe ati ŋu le exa hã do vloe.+33 Esi gafofo adelia* ɖo la, viviti do ɖe anyigba ma katã dzi va se ɖe gafofo asiekelia*+ dzi.34 Eye le gafofo asiekelia dzi la, Yesu do ɣli sesĩe be: “Eli, Eli, lama sabaktani?” si gɔmee nye: “Nye Mawu, nye Mawu, nu ka ŋuti nègblẽm ɖi?”+35 Esi ame siwo le tsitre ɖe egbɔ dometɔ aɖewo see la, wogblɔ be: “Kpɔ ɖa! Ele Eliya yɔm.”36 Ke ame aɖe fu du tsɔ fumekutsa de wain tsitsi me, etsɔe ɖo aɖa nu, eye wòtsɔe nɛ be wòano+ hegblɔ be: “Miɖe asi le eŋu! Mina míakpɔe ɖa be Eliya ava ɖee le atia ŋu hã.”37 Ke Yesu do ɣli sesĩe, eye wòku.*+38 Eye gbedoxɔmetsovɔ+ la dze ɖe eve tso etame va se ɖe egɔme.+39 Ke esi asrafomegã si le tsitre dze ŋgɔe la kpɔ nu siwo dzɔ hafi wòku la, egblɔ be: “Mawu fe Vie ame sia nye vavã.”+40 Nyɔnu aɖewo hã le adzɔge le nu kpɔm, wo dometɔ aɖewoe nye Maria Magdalatɔ kple Maria, si nye Yakobo Suetɔ kple Yose dada, kpakple Salome;+41 ame siawoe kplɔnɛ ɖo hesubɔnɛ+ esime wònɔ Galilea, eye nyɔnu bubu geɖe siwo kplɔe ɖo va Yerusalem hã kpe ɖe wo ŋu.42 Ke le fiẽ me, esi wònye Dzadzraɖoŋkeke si nye ŋkeke si doa ŋgɔ na Sabat la ta la,43 Yosef si tso Arimatia, ame si nye Adaŋudeha la me tɔ xɔŋkɔ aɖe la va, ame si ŋutɔ hã le Mawu Fiaɖufe la lalam. Edo dzi yi Pilato gbɔ ɖabia Yesu fe kukua.+44 Ke Pilato di be yeanya ne eku xoxo, eya ta eyɔ asrafomegãa hebiae se be ɖe Yesu ku xoxo mahã.45 Eye esi asrafomegã la ɖo kpe edzi nɛ la, eɖe mɔ na Yosef be wòaxɔ ame kukua.46 Eya ta efle aklala biɖibiɖi, eye wòɖe Yesu le atia ŋu, exatsa aklala biɖibiɖi la ɖe eŋu, eye wòtsɔe mlɔ yɔdo*+ si woɖe ɖe agakpe me la me; eye wòmli kpe xe yɔdoa nu.+47 Ke Maria Magdalatɔ kple Maria, Yose dada, kpɔtɔ nɔ afi si wotsɔe mlɔ kpɔm.+


text:
Nu Kae Mawɔ Ne Sukudede Medzɔa Dzi Nam O?
Nu si nàte ŋu awɔ
Kpɔ sukudede fe viɖewo dze sii. Dze agbagba nàkpɔ sukudede fe viɖewo adze sii. Menye nu siwo katã nèsrɔ̃na le suku la fe viɖe nàte ŋu akpɔ adze sii fifia o. Ke hã nusɔsrɔ̃ tso nu vovovowo ŋu ana nànya nu geɖe tso xexea me ŋu. Akpe ɖe ŋuwò nàzu “nuwo katã na ame fomeviwo katã,” eye wòana nànya ale si nàɖo dze kple ame fomevi vovovowo. (1 Korintotɔwo 9:22) Ne mede ɖeke o hã la, ana wò tamebubuŋutete nanyo ɖe edzi, eye ŋutete sia ava ɖe vi na wò godoo le etsɔ me.
Dze gbagba nàkpɔ nu nyui si wò nufiala wɔna na wò la dze sii. Ne èwɔ abe wò nufiala fe nu tia wò ene la, tsɔ susu ɖo efe nufiafia dzi, ke menye eya amea dzi o. Ðo ŋkui be wò nufiala fia nu mawo ke ame geɖewo zigbɔzi nanewo kpɔ le sukuxɔ bubuwo me. Eya ta asesẽ nɛ be wòagafia nu mawo kple dzo abe ale si wòwɔe tsã ene.
Aɖaŋuɖoɖo: Ŋlɔ nu siwo gblɔm wòle ɖi, ne nane me mekɔ na wò o la, biae bubutɔe wòaɖe eme na wò, eye kpɔ dzidzɔ ɖe nu si srɔ̃m nèle la ŋu.
Kpɔ ŋudzedze ɖe wò ŋutetewo ŋu. Sukudede ate ŋu aɖe wò ŋutete siwo ŋu menya nu tsoe tsã o la ɖe go. Paulo ŋlɔ na Timoteo bena: ‘De dzo Mawu fe nunana si le mewò la me.’ (2 Timoteo 1:6) Edze fãa be Timoteo xɔ gbɔgbɔ kɔkɔea fe nunana aɖewo. Gake ehiã be wòatu “nunana” ma ɖo be wòadzi ɖe edzi alo wòagagu o. Ele eme be Mawu menaa sukuŋutetewo mí tẽe o. Ke hã ŋutete siwo le asiwò la wò ɖeka si ko wole. Sukudede ate ŋu akpe ɖe ŋuwò nàva kpɔ wò ŋutete siwo mede dzesii tsã o la adze sii ahana nàtu wo ɖo ɖe edzi.


text:
SƆHƐWO BIANA BE
Aleke Mate Ŋu Ana Hehe Nye Dzitsinya?
Nu siwo gbɔna la dometɔ kae woate ŋu atsɔ wò dzitsinya asɔ kple?
taɖofefianu
ahuhɔ̃e
xɔlɔ̃
ʋɔnudrɔ̃la
Ŋuɖoɖo nyuitɔae nye be, woate ŋu atsɔe asɔ kple enea katã. Nyati sia ana nàkpɔ nu si tae.
Nu kae nye dzitsinya?
Wò dzitsinyae nye ŋutete si le mewò be nàte ŋu ade vovo nyui kple vɔ̃ dome. Biblia gblɔ be, ele “abe se si woŋlɔ ɖe amegbetɔ fe dzi me ene.” (Romatɔwo 2:15, Contemporary English Version) Ne dzitsinya nyui le asiwò la, akpe ɖe ŋuwò nànya nenye be nane si nèwɔ alo nane si nèɖo be yeawɔ la nyo loo alo menyo o.
Wò dzitsinya le abe taɖofefianu (compass alo la boussole) ene. Abe ale si ko taɖofefianu fiaa mɔ nyuitɔ si wòle be ame nato ene la, nenema kee wò dzitsinya hã fiaa nu nyuitɔ si wòle be nàwɔ la wò, be nàfo asa na kuxiwo.
Wò dzitsinya le abe ahuhɔ̃e ene. Ana nàkpɔ ame si tututu nènye le ememe la adze sii.
Wò dzitsinya le abe xɔlɔ̃ nyui aɖe ene. Ate ŋu aɖo aɖaŋu nyuiwo na wò, eye akpe ɖe ŋuwò be agbea nadze edzi na wò ne èɖo toe.
Wò dzitsinya le abe ʋɔnudrɔ̃la ene. Ne èwɔ nu gbegblẽ la, abu fɔ wò.
Nya vevitɔ: Wò dzitsinya le abe dɔwɔnu vevi aɖe si ate ŋu akpe ɖe ŋuwò be (1) nàtso nya me nyuie, eye (2) nàɖɔ vodada siwo nèwɔ la ɖo.
Nu ka tae wònyo be nàna hehe wò dzitsinya?
Biblia gblɔ na mí be ‘míana dzitsinya nyui nanɔ mía si.’ (1 Petro 3:16) Gake asesẽ be nàwɔ esia ne mèna hehe wò dzitsinya o.
“Ne dzinyelawo bia nyam tso afi siwo meyi ŋu la, meblea wo, nyemegblɔnɛ na wo o. Le gɔmedzedzea me la, nye dzitsinya ɖea fu nam, gake le ɣeyiɣi aɖe megbe la, nyemegasena le ɖokuinye me be mele nu gbegblẽ wɔm o.”—Jennifer.
Mlɔeba la, Jennifer fe dzitsinya va ʋãe wògblɔ nu si nɔ edzi yim la na edzilawo eye wòdzudzɔ wo beble.
Bu nya sia ŋu kpɔ: Ɣekaɣie wòle be Jennifer fe dzitsinya naʋãe hafi?
“Nu gbegblẽ wɔwɔ le adzame nana nu tea ame ŋu ŋutɔ. Ne mèɖo to wò dzitsinya o eye nèwɔ nyametsotso gbegblẽ aɖe ko la, anɔ bɔbɔe be nàgawɔ nyametsotso gbegblẽ bubuwo.”—Matthew.
Ame aɖewo megaɖoa to wofe dzitsinya kura o. Biblia gblɔ tso ame siawo tɔgbi ŋu be, “naneke megakpea ŋu na wo o.” (Efesotɔwo 4:19) Biblia gɔmeɖeɖe si nye Agbenya La gblɔ be: “Ŋukpe aɖeke megale mo na wo o.”
Bu nya sia ŋu kpɔ: Ðe ame siwo megaɖoa to wofe dzitsinya o la fe agbe dzea edzi na wo wua? Kuxi kawoe ava wo dzi godoo?
Nya vevitɔ: Hafi dzitsinya nyui nasu asiwò la, ehiã be nàna hehe wò “nugɔmeseseŋutetewo . . . be woate ŋu ade vovo nyui kple vɔ̃ dome.”—Hebritɔwo 5:14.
Aleke nàte ŋu ana hehe wò dzitsinya?
Hafi nàte ŋu ana hehe wò dzitsinya la, ehiã be dzidzenu nyui si nàte ŋu atsɔ ado wò nyametsotsowo kple nuwɔnawo kpɔ la nanɔ asiwò. Le ame aɖewo gome la, ame siwo fe mɔfiamewo dzi wozɔna ɖoe nye:
wofe fometɔwo kple wo detɔwo
wo hatiwo
fefewɔla xɔŋkɔwo
Ke hã, Biblia fe mɔfiame siwo ku ɖe ale si wòle be míanɔ agbee ŋu la nyo sãsãsã wu mɔfiame mawo. Esia mewɔ nuku o, elabena Biblia “tso Mawu fe gbɔgbɔ me,” eye esi wònye be Mawue nye mía Wɔla ta la, enya nu si nyo na mí wu.—2 Timoteo 3:16.
Bu Biblia fe mɔfiameawo dometɔ aɖewo ŋu kpɔ.
MƆFIAMEA: “Míedina be míaɖi anukware le nuwo katã me.”—Hebritɔwo 13:18.
Aleke mɔfiame sia ate ŋu afia mɔ wò dzitsinya ne eva susu me na wò be yeafi dɔ akpɔ le dodokpɔ me, ada alakpa na dziwòlawo, alo afi fi?
Ne wò dzitsinya ʋãa wò be nàɖi anukware le nu sia nu me la, aleke nèsusu be esia ate ŋu aɖe vi na wò fifia kple le etsɔme?
MƆFIAMEA: “Misi le gbɔdɔdɔ manɔsenu nu.”—1 Korintotɔwo 6:18.
Aleke mɔfiame sia ate ŋu afia mɔ wò dzitsinya ne edzro wò be nàkpɔ amamaɖeɖenuwɔnawo alo nàdɔ kple ame aɖe evɔ mèkpɔ ɖe srɔ̃ o?
Ne wò dzitsinya ʋã wò nèfo asa na gbɔdɔdɔ manɔsenu la, aleke esia aɖe vi na wò fifia kple le etsɔme?
MƆFIAMEA: “Minyo dɔme na mia nɔewo, miafe dɔme netrɔ ɖe mia nɔewo ŋu vevie, eye mitsɔ nɔ mia nɔewo kem faa.”—Efesotɔwo 4:32.
Aleke mɔfiame sia ate ŋu akpe ɖe ŋuwò ne masɔmasɔ aɖe ɖo wò kple nɔviwò alo xɔ̃wò aɖe dome?
Ne wò dzitsinya ʋãa wò nèsea veve ɖe ame nu eye nètsɔa vodada kena la, aleke esia aɖe vi na wò fifia kple le etsɔme?
MƆFIAMEA: ‘Yehowa léa fu ame sia ame si lɔ̃a ŋutasẽnuwɔwɔ.’—Psalmo 11:5.
Aleke mɔfiame sia ate ŋu akpe ɖe ŋuwò nànya film alo television dzi wɔna siwo nàkpɔ kple videofefe siwo nàfo?
Ne wò dzitsinya ʋã wò nèfo asa na modzakaɖeɖe siwo me ŋutasẽnuwɔwɔwo le la, aleke esia aɖe vi na wò fifia kple le etsɔme?
NUDZƆDZƆ ŊUTƆŊUTƆ: “Xɔ̃nye aɖewo foa videofefe siwo me ŋutasẽnuwɔwɔwo le, eye nye hã mefonɛ. Gake tɔnye de se nam be magafo videofefe mawo azɔ o. Eya ta, ne meyi xɔ̃nyewo gbɔ koe mefonɛ. Ne megbɔ va afe me la, nyemegblɔa nya aɖeke tso eŋu o. Tɔnye bianam be meli nyuie hafi hã, eye meɖoa eŋu nɛ be meli nyuie. Gake gbe ɖeka la, mexlẽ Psalmo 11:5 eye nye dzitsinya va nɔ fu ɖem nam ɖe nu si wɔm menɔ ta. Mekpɔe be ele be madzudzɔ videofefe mawo fofo, eye medzudzɔ hã. Esi xɔ̃nyeawo dometɔ ɖeka kpɔ esia la, eya hã dzudzɔ videofefe siwo me wowɔa ŋutasẽnuwo le la fofo.”—Jeremy.
Bu nya sia ŋu kpɔ: Ɣekaɣie Jeremy fe dzitsinya va te dɔwɔwɔ, eye ɣekaɣie wòva ɖo toe? Nu kae nèsrɔ tso Jeremy fe ŋutinyaa me?
Nya vevitɔ: Wò dzitsinya ɖea ame si fomevi nènye kple nu siwo le vevie na wò la fiana. Nu kae wò dzitsinya ɖena fiana le ŋuwò?